Menyirat yang Tersurat

Oleh: Mohidin Haji Malek

KEMAHIRAN berkomunikasi (communication skills) berupa elemen penting dalam perhubungan seharian. Dalam apa-apa juga ranah serta bidang, kebestarian berkomunikasi membolehkan apa-apa juga mesej, aspirasi, gagasan, hasrat dan seumpamanya dapat disampaikan secara berkesan. Kemahiran berkomunikasi melibatkan keupayaan serta kebestarian seseorang menggunakan alat komunikasi, iaitu bahasa, dengan baik agar setiap butiran maklumat yang ingin disampaikan, dapat diterima secara berkesan oleh khalayak pendengar. Baik secara lisan mahupun tulisan, keberkesanan penyampaian maklumat bergantung pada kejelasan mesej atau butiran maklumat yang terkandung dalam proses komunikasi berkenaan.

Dalam dunia pengkaryaan, hal yang sedemikian tidak terkecuali. Apa-apa yang dinukilkan membawa mesej serta maklumat yang ingin diketengahkan dan disampaikan kepada khalayak pembaca. Elemen keistimewaan yang terkandung dalam bentuk pengkaryaan yang pada kelazimannya membezakannya dengan komunikasi secara lisan ialah keindahan gaya bahasanya. Pengkarya berpeluang untuk ‘bermain’ dengan bahasa dalam konteks menerapkan elemen seperti majas, metafora, anafora dan seumpamanya. Lantaran hal yang sedemikian, keindahan yang ditampilkan menjadi unsur ‘penarik’ dan ‘pancingan’ untuk ‘memikat’ khalayak pembaca. Di sebalik keindahan gaya berbahasa berkenaan, terselit sama ada kias mahupun unsur tersirat yang perlu ditaakuli untuk dimengertikan.

Andai dikaji, masyarakat dahulu sememangnya memiliki kebestarian dalam berkomunikasi, khususnya dalam menyampaikan nasihat dan pesanan, meluahkan hasrat dan keinginan, serta mengajar. Kesantunan berbahasa yang diamalkan menyerlahkan ketinggian budi bahasa di samping mengelakkan berlakunya salah tafsir serta menjaga hati dan perasaan pendengar. Lihat sahaja elemen pantun misalnya. Unsur maksud didahulukan dengan pembayangnya. Pembayang yang sedikit sebanyak memberikan penanda akan butiran mesej yang mengikutinya. Pun demikian halnya dalam bentuk karya-karya lainnya seperti syair, gurindam, seloka dan sajak. Di sebalik apa-apa yang disurat atau dinukilkan, tertitip mesej atau butiran yang tersirat.

Berbicara tentang sajak, keindahannya tertampil dalam gaya bahasanya. Sifat ekonomis dalam gaya berbahasa untuk menyatakan sesuatu perkara yang berinti pati merupakan suatu elemen yang unik di samping ‘mencabar’ bagi para pengkarya genre ini. Naratif yang terkandung dalam sesebuah karya sajak menguji khalayak pembaca untuk menaakul, mencerna serta memahami mesej yang ingin diketengahkan oleh pengkaryanya.

Membaca dan menaakuli sesebuah sajak penulis ibaratkan suatu perjalanan atau kembara. Kembara yang menampilkan keindahan alam semula jadi yang mampu menyentuh hati dan perasaan dan pada penghujungnya membangkitkan ‘kepuasan’. Keindahan yang tertampil dalam sesebuah sajak ibarat flora dan fauna serta tumbuhan, bukit dan bukau, denai dan sungai yang menyejukkan daya pandang dan menenteramkan jiwa atau nurani. Pun begitu, seandainya ‘wujud’ elemen atau unsur yang ‘mengganggu’ keindahan karya berkenaan, kaki pengembara ibarat tersandung pada tunggul atau batu yang menyebabkannya tersungkur. Lantas, ‘kepedihan’ atau kesakitan yang dialami semasa terjatuh, ‘menghilangkan’ ketenangan dan kedamaian yang terhasil daripada ‘nikmat’ yang ditampilkan oleh alam semula jadi. Lantas, kepuasan yang dicari dan diidamkan akan turut terpadam.

Bertitik tolak daripada hal yang sedemikian, penghasilan sesebuah sajak memerlukan ketelitian serta kebestarian merangka penyampaian serta gaya berbahasa agar apa-apa juga yang ingin ‘disajikan’ kepada khalayak pembaca dapat menerjah ruang tafsir minda.  Menghasilkan sajak memang tidak semudah, tetapi bukanlah mustahil untuk dilakukan.

Pada minggu lalu, tersiar tiga buah sajak yang dinukilkan oleh tiga orang pengkarya yang sememangnya bukan asing lagi dalam dunia kepengarangan. Malah, karya yang mereka nukilkan sering mengisi ruangan sastera, sama ada akhbar mahupun majalah tempatan dan nasional. Sajak-sajak berkenaan ialah “Ayam Kicap Ayah”, “Kanan dan Kiri” dan “Aku dan Secawan Koko”. Sajak pertama ialah hasil tulisan RatnaDewi Asmara, sajak kedua oleh Asyraff Jamin dan yang ketiga oleh Shafida Rosllan. Sajak-sajak yang dihasilkan berbeza dari aspek naratifnya, namun menyelitkan mesej yang menarik untuk ditaakuli.

Sajak “Ayam Kicap Ayah” cuba menyelami naluri seorang ayah yang merindui akan kehadiran seorang anak yang berada jauh dengan menyediakan sajian ayam masak kicap. Ternukil sajak berkenaan seperti yang berikut;

Ayam Kicap Ayah

Semangkuk ayam kicap

Terhidang bersama nasi kuning

Berlaukkan kasih sayang

Hidangan tahun baharu

Heningnya pagi

Merdunya suara burung

Berbisik sesama sendiri

Si ayah melebarkan sayap rindu

Pada anak nan jauh di sana

Meleraikan rindu lewat

Hirisan bawang

Menumpahkan isi hatinya

Lewat ayam kicap

Agar terhidang kuah kerinduan.

RatnaDewi cuba ‘menyentuh’ naluri pembaca. Memang jarang-jarang tertampil naratif seorang ayah terhadap anak-anaknya dalam apa-apa juga karya. Pemberatan sering tertumpu pada ibu. Pun demikian halnya dengan sudut penyelaman jiwa seorang ayah oleh seorang wanita. Lantaran hal yang sedemikian, wujud keterujaan untuk menyantuni sajak ini.

Memang sukar bagi seseorang daripada gender yang berlainan untuk ‘memasuki’ atau ‘menyelami’ perasaan individu yang bertentangan. Hal yang sedemikian bertitik tolak daripada aspek naluri semula jadi. Tidak salah untuk mencuba dan melakukannya, akan tetapi dari segi keberkesanan sentuhan emosi, tidak akan sepenuhnya memenuhi kesan yang diinginkan.

Di samping hal yang sedemikian, RatnaDewi perlu berhati-hati saat menukangi karya, khususnya dalam konteks kerelevanan serta kelogikan. Dalam konteks ini, pada rangkap pertama, tiga bait iaitu, heningnya pagi/merdunya suara burung/berbisik sesama sendiri boleh ditiadakan kerana unsur kerelevanannya pada rangkap berkenaan tidak membawa wajaran yang berat. Bait-bait berkenaan seakan-akan memutus kesinambungan naratif tentang hidangan yang disajikan. Dari konteks pemaknaan, bait merdunya suara burung dan berbisik sesama sendiri agak tidak tepat. Perbuatan berbisik berupa perlakuan berbicara dalam nada rendah agar apa-apa juga butiran perbualan tidak terdengar oleh khalayak sekeliling. Wujud unsur ‘kerahsiaan’ apabila perbuatan berbisik berlaku. Lantaran hal yang sedemikian, kemerduan suara burung tidak mungkin akan terdengar apabila ‘mereka berbisik sesama sendiri’.

Pada bait ketiga rangkap kedua, ungkapan meleraikan rindu lewat menimbulkan persoalan sama ada rindu yang dirasai oleh si ayah berkenaan ‘lewat’ atau leraian rindu berkenaan diterjemahkan “lewat hirisan bawang”.  Manakala pada bait terakhir, frasa kuah kerinduan sedikit sebanyak ‘mengurangkan’ kesan emosi kerana yang terhidang hanyalah kuahnya.

Sajak “Kiri atau Kanan” berupa sebuah karya bersahaja, namun menitip mesej yang berat. Kiri dan kanan menerangkan perihal bahagian atau arah. Lazim, kiri dikaitkan dengan unsur negatif dan tidak baik seperti yang tergambar dalam ungkapan ‘fahaman berhaluan kiri’, ‘langkah kiri’ dan sebagainya. Manakala kanan dilihat sebagai unsur positif sifatnya seperti yang terkandung dalam ungkapan ‘orang kanan’, langkah kanan’ dan seumpamanya. Benarkah sedemikian? Hal inilah yang cuba diketengahkan oleh Asyraff Jamin lewat sajak nukilannya dengan menampilkan dua situasi yang relevan dan bersangkut paut dengan persoalan berkenaan. Asyraff cuba membawa khalayak pembaca mengikis tanggapan tipikal tentang pembezaan antara kedua-dua unsur tersebut. Setiap apa-apa yang dijadikan tidak semestinya dilihat sebagai tidak baik hanya kerana istilah yang diberi dan dipadankan dengannya, dalam konteks ini tangan kanan dan kiri. Secara keseluruhannya, penukilan sajak ini baik dan mampu menarik pembaca untuk berfikir dan ‘mengubah’ pandangan dan amalan tipikal yang tidak wajar. Selami sajak berkenaan yang dinukilkan seperti yang berikut;

Kanan dan Kiri

Kata kawanku;

Yang kiri itu selalu tak berguna,

Berfungsipun; untuk yang kotor-kotor sahaja

Mencuci najis misalnya

Kata kawanku lagi;

Yang kanan itulah yang paling berguna,

Yang baik-baik; semua dimulakan dengannya,

Seperti menyuap rezeki dan seumpamanya

Amboi, kawanku!

Bongkak benar nadamu

Enak meremehkanku?

Kawanku,

Kalau tidak ada kiri,

Apa najismu akan tersuci sendiri?

Apa tergamak kaukotorkan kananmu

yang konon bersih itu?

Kawanku,

Kalau tidak ada kiri

Apa suapan rezekimu akan lancar?

Apa saat kausuap makan pakai kanan;

Lalu kau tercekik tersedak,

Sanggup kaukotorkan gelasmu dengan

Sisa makanan ditangan?

Nah, yang kiri juga akan kaucari bukan?

Walau bagaimanapun, Asyraff perlu berhati-hati dalam penggunaan tanda baca yang mempunyai fungsi yang tertentu. Selain itu, kata apa pada rangkap kelima muluk digantikan dengan kata apabila.

Sajak terakhir, “Aku dan Secawan Koko” bersifat peribadi dengan peluahan rasa tentang pendepanan apa-apa juga kemungkinan yang hadir dalam kehidupan harian.  Memang sesuatu perkara biasa bagi mana-mana individu untuk mempunyai hidangan kegemaran yang dijadikan sebagai unsur ‘perangsang’ dalam mendepani cabaran atau tugasan yang mendatang. Dalam konteks ini, unsur perangsang bagi Shafida ialah koko secawan.

Sajak ini polos dan mudah difahami. Shafida menitipkan ingatan bahawa dalam kehidupan, setiap cabaran perlu dihadapi dan diatasi dengan berbekalkan semangat kental dan keyakinan. Suatu nasihat yang berguna. Bagaimanapun, Shafida perlu berhati-hati apabila memilih imej untuk dipaparkan dalam sajak agar tidak terlihat akan unsur ketidakselarasan atau kelogikan. Misalnya pemilihan kata layar pada rangkap pertama dan tautannya dengan kata larian pada rangkap kedua. Pun demikian juga dengan frasa hangatnya yang suam pada rangkap kedua. Hangat dan suam memiliki tahap kepanasan yang berbeza. Lantaran hal yang sedemikian itu, Shafida harus berhati-hati dalam konteks ini. Diimbas kembali sajak yang dinukilkan.

Aku dan Secawan Koko

Secawan koko hangat

Menemani pagiku

Bersama layar masa depan

Angan yang harus direalisasikan

Seperti sinar pagi

Yang mencuri-curi menjengah

Bertanya khabar hari ini

Hangatnya yang suam

Menjalar ke setiap urat fikir

Menjana semangat yang luar biasa

Lalu keluh-kesah semalam seakan

sudah terlupakan

Dek tenangnya rasa

Enak yang memotivasikan

Larian masa depan

Ku hirup penghujung koko

Dengan kepuasan berani

Demi memulakan hari.

Secara keseluruhannya, ketiga-tiga buah sajak ini baik, namun masih ada ruang untuk melakukan penambahbaikan. Tahniah dan syabas kepada RatnaDewi Asmara, Asyraff Jamin dan Shafida Rosllan. Giatkan usaha dan kuatkan tekad untuk terus menghasilkan karya. Wajar dijadikan ingatan bahawa dalam apa-apa juga genre pengkaryaan, tertitip unsur tersirat di sebalik yang tersirat. Hal yang sedemikian itulah yang mengindahkan sesebuah hasil karya.

Salam bahasa, sastera dan budaya.

See author's posts


Cadang wujudkan kampung sukan

TAHNIAH…Datuk Patinggi Tan Sri Abang Johari Tun Openg menyampaikan Insentif Atlet kepada Buda Anchah pada Majlis Malam Penghargaan Kementerian Belia, Sukan dan Pembangunan Usahawan Sarawak bertempat di hotel terkemuka di Kuching, semalam. • Foto HERRIEY

KERAJAAN Sarawak bercadang mewujudkan sebuah kampung sukan yang berciri futuristik dalam usahanya meningkatkan lagi pencapaian para atletnya di peringkat antarabangsa.

Ketua Menteri Tan Sri Abang Johari Tun Openg berkata, kampung sukan yang dicadangkan itu akan dilengkapi dengan pelbagai kemudahan moden yang canggih untuk melatih para atlet.

“Kajian bagi perancangan itu sudah dibuat dengan mengambil negara New Zealand sebagai contoh dan Menteri Belia, Sukan dan Pembangunan Usahawan Datuk Seri Abdul Karim Rahman Hamzah telah ke sana untuk melihat kualiti kemudahan sukan mereka,” katanya.

Beliau berkata demikian semasa berucap di Majlis Malam Penghargaan Kementerian Belia, Sukan dan Pembangunan Usahawan Sarawak di sini.

Dalam perkembangan lain Abang Johari meminta kementerian itu untuk menekankan penglibatan belia dalam ekonomi digital dalam merancang program pembangunan keusahawanannya.

“Kita nak lahirkan usahawan dalam kalangan belia yang kita boleh latih setimpal dengan era baharu iaitu era pendigitalan,” katanya.-Bernama

See author's posts


Lelaki cuba seludup 15 ekor lembu ditahan

KUALA LUMPUR:  Seorang lelaki ditahan kerana disyaki cuba menyeludup masuk 15 ekor lembu yang dianggarkan bernilai lebih RM70,000 dari Sungai Golok ke sempadan negara ini di Rantau Panjang, Kelantan, Khamis lepas.

Menurut kenyataan Markas Briged Kelapan Infantri, kejadian berlaku apabila pasukan Batalion Keempat Rejimen Renjer Diraja mendengar bunyi percikan air dari arah sungai berkenaan dan mendapati tiga lelaki sedang mengheret kesemua lembu itu untuk masuk ke sempadan negara.

Pasukan telah melakukan serbuan dan berjaya menahan seorang lelaki pada 6.40 petang di Kampung Rahmat, Tanjung Baru, Rantau Panjang bagaimanapun dua lagi individu telah meloloskan diri, menurut kenyataan itu semalam.

“Hasil serbuan dan pemeriksaan mendapati sebanyak 15 ekor lembu dan dua motosikal jenama Honda dirampas.

“Lelaki yang ditahan dibawa ke Balai Polis Lalang Pepuyu untuk tindakan lanjut manakala haiwan dan barang rampasan diserahkan kepada Jabatan Perkhidmatan Kuarantin dan Pemeriksaan Malaysia (MAQIS) Rantau Panjang,” menurut kenyataan itu.

Kenyataan itu menyebut lembu berkenaan dipercayai untuk dijual di dalam negara memandangkan harganya yang murah dari Thailand selain mempunyai permintaan tinggi dalam kalangan warga tempatan.

“Rampasan secara besar-besaran ini jelas memperlihatkan penyeludupan lembu ini yang dijangka berulang berikutan sambutan Aidiladha tidak lama lagi,” menurut kenyataan itu. – Bernama

See author's posts


RM2.5 JUTA PULIH ST. JOSEPH

KUCHING: Sekolah St. Joseph menerima geran sebanyak RM2.5 juta daripada Kerajaan Sarawak untuk Projek Pemulihan Bangunan Blok Mill Hill di sini, semalam.

Geran tersebut di sampaikan oleh Ketua Menteri, Datuk Patinggi Abang Johari Tun Openg selepas menerima kunjungan hormat rombongan dari Lembaga Pengurusan Sekolah St. Joseph di pejabatnya, Wisma Bapa Malaysia, Petra Jaya Kuching.

Rombongan yang diketuai oleh Pemangku Pengerusi Projek Pemulihan Mill Hill Christopher Chua telah memberi penerangan kepada Ketua Menteri mengenai perkembangan terkini dan pemulihan bangunan Blok Mill Hill di St. Joseph School dalam satu majlis ringkas di pejabatnya.

Turut hadir Menteri Kerajaan Tempatan dan Perumahan Dato Sri Prof Dr Sim Kui Hian dan Menteri Pelancongan, Kesenian, Kebudayaan, Belia dan Sukan, Datuk Abdul Karim Rahman Hamzah, Christopher Chua, Pemangku Pengerusi Projek Pemulihan Mill Hill dan Pemangku Pengerusi Lembaga Pengarah SMK St. Joseph, Uskup Agung Simon Poh, Penaung Lembaga SMK St Joseph dan Gerald Lee, Ahli Lembaga Pengarah SMK St Joseph.

Oleh JEAKQLEYN YACHO

See author's posts


JPJ tambah baik ciri keselamatan aplikasi MyJPJ, portal awam JPJ

KUALA LUMPUR: Jabatan Pengangkutan Jalan (JPJ) menambah baik ciri keselamatan dan mesra pengguna bagi aplikasi MyJPJ dan portal awam JPJ yang boleh diakses secara berperingkat mulai hari ini, mengikut sistem operasi telefon masing-masing (Android, IOS dan Huawei).

Ketua Pengarahnya Datuk Zailani Hashim berkata, antara penambahbaikan itu termasuk memperkenalkan sekuriti peringkat ketiga menggunakan lapan aksara terakhir yang tertera di belakang lesen memandu untuk pendaftaran JPJeID dalam talian.

Katanya, ia merupakan tambahan kepada dua peringkat sekuriti sedia ada iaitu kata laluan dan kod TAC.

“(Selain itu), menambah fungsi bagi mendapatkan semula akaun pengguna melalui lapan aksara terakhir lesen memandu.

“Ini adalah penyelesaian kepada isu ‘telah mendaftar’ disebabkan pengguna sebelum ini mempunyai akaun di portal rakan strategik JPJ yang berintegrasi dengan sistem JPJ,” menurutnya dalam kenyataan hari ini.

JPJ turut menambah fungsi ‘penetapan semula emel’ bagi pengguna yang terlupa emel digunakan atau perlu mengemas kini emel secara dalam talian dengan tambahan lapan aksara lesen memandu.

Menurut kenyataan itu, penambahbaikan tersebut dilaksanakan setelah menerima pelbagai maklum balas daripada orang ramai mengenai penggunaan aplikasi MyJPJ dan portal awam JPJ, susulan pengenalan Lesen Kenderaan Motor Digital (e-LKM) dan Lesen Memandu Malaysia Digital (e-LMM).

Kenyataan itu memaklumkan Kementerian Pengangkutan juga sentiasa bekerjasama dengan Kementerian Komunikasi dan Digital (KKD) bagi memastikan aspek keselamatan siber aplikasi MyJPJ terjamin.

Orang ramai boleh mengajukan sebarang pertanyaan ke emel infodigital@jpj.gov.my atau menghubungi talian hotline JPJ di 03-27242522. – Bernama

See author's posts


Ribuan tunjuk perasaan tuntut Netanyahu berundur

JERUSALEM : Ribuan penunjuk perasaan Israel berkumpul bandar ini semalam menuntut pengunduran Perdana Menteri, Benjamin Netanyahu.

Ia demonstrasi pertama yang diadakan sejak perintah berkurung terbaru dikuatkuasakan di seluruh Israel susulan penularan Covid-19.

Israel yang menunjukkan kadar jangkitan Covid-19 per kapita antara tertinggi di dunia dalam tempoh dua minggu terakhir ini, melaksana perintah berkurung pada Jumaat lalu.

Perintah itu dikuatkuasakan pada hari pertama musim percutian Yahudi, sekali gus menimbulkan kemarahan dalam kalangan Yahudi ultra-Ortodoks.

Sementara pemerintah dipuji atas tindakan awal menangani pandemik itu, pelaksanaan perintah berkurung yang ketat sejak Mac lalu menimbulkan bantahan ramai penduduk yang mendakwa pemerintah gagal mengawal pandemik itu.

Protes jalanan masih dibenarkan walaupun ada sekatan terbaharu dan penunjuk perasaan masih turun menyertai tunjuk perasaan di luar kediaman Netanyahu.

Penunjuk perasaan memakai pelitup muka, tetapi tidak mengamalkan penjarakan fizikal di antara satu sama lain untuk mencegah penularan virus.

Polis berkata, sekatan yang dilakukan di lokasi demonstrasi dilaksana kepada penunjuk perasaan yang ingkar peraturan dan undang-undang.

Ketika perintah berkurung yang ditetapkan selama tiga minggu itu, pergerakan penduduk dihadkan dalam lingkungan satu kilometer untuk melakukan aktiviti masa lapang dengan perjalanan melebihi had itu terbatas untuk membeli bekalan, mencari rawatan perubatan atau bekerja di sektor penting.

Walaupun aktiviti ekonomi biasanya perlahan ketika cuti Yahudi, ramai pihak di Israel bimbang berlaku kegawatan lebih teruk ketika perintah berkurung kedua ini.

Netanyahu melaksana pelbagai langkah pencegahan sejak beberapa bulan lalu untuk mengelak perintah berkurung penuh, seperti penutupan hujung minggu, tetapi sering berubah sebaik berdepan tentangan.

Israel merekodkan kadar jangkitan virus kedua tertinggi di dunia selepas Bahrain dua minggu lalu, mencatat 187,396 kes dan 1,236 kematian. – AFP

See author's posts


Penguang santuni rumah terbuka pemimpin Cina di Marudi

MARUDI: Timbalan Menteri Kesihatan Awam, Perumahan dan Kerajaan Tempatan, Datuk Penguang Manggil berkunjung ke rumah terbuka pemimpin masyarakat Tiong Hua untuk mengucapkan Selamat Tahun Baharu Cina, di sini hari ini.

Penguang yang juga Ahli Dewan Undangan Negeri (ADUN ) Marudi ditemani isterinya Datin Monica Ukong Jaya.

Antara dikunjungi ialah rumah Ketua Masyarakat Cina, Pemanca Wong Kiong Ching dan Pengerusi Persekutuan Cina Guan Dong Marudi, Chua Leong Seng, Persatuan Burung Walid Marudi, Lio Ung Hieng, Persatuan Foochow Marudi, Huong Yew Hee, Persatuan Hokien Marudi, Chong Chin Kiat dan Kapitan William Lim Kin Hin.

Dalam kunjungan itu, Penguang turut menyampaikan sumbangan kepada warga emas dan yang memerlukan bantuan iaitu Pauline Teng, Huong Eng Seng, Huong Hoong Kuang, Chua Teck Hin dan Wang Lieng Dei.

Turut bersama rombongan ialah Ketua Bahagian Cawangan Khas Ibu Pejabat Polis Daerah Marudi ASP Cliff Emang Ngau, Pemanca Jamel Sabil, Pemanca Randie Jimbau, Penghulu Hillary Tawan, Penghulu Mohd Noor Aus, Penghulu Keir, Penghulu Jimbau Ena, Kapitan Chin Fong Yung, Kapitan Tie Ching Ming, Walikota Majlis Daerah Marudi, Kaunselor Edward Mendai dan Kaunselor Ruhane Muhd.

Oleh JIKU JUGUONG

See author's posts


Sasar pelaburan RM10 bilion bagi 2022

KUALA LUMPUR: Kerajaan Negeri Selangor yakin dapat mencapai pelaburan masuk berjumlah RM10 bilion pada tahun ini walaupun kekal berhati-hati terhadap keadaan ekonomi global, kata Menteri Besar Datuk Seri Amirudin Shari.

Menurutnya, unjuran itu berdasarkan peningkatan pelaburan masuk bagi tempoh enam bulan pertama 2022 untuk Malaysia dan negeri itu.

Bagi tempoh separuh pertama itu, Selangor meraih pelaburan diluluskan bagi sektor pembuatan yang bernilai RM4.9 bilion, termasuk pelaburan langsung asing (FDI) RM3.3 bilion.

Angka tersebut adalah lebih separuh daripada RM7.5 bilion pelaburan sektor pembuatan yang diluluskan bagi tahun penuh 2021, katanya ketika berucap pada majlis perasmian Sidang Kemuncak Perniagaan Antarabangsa Selangor 2022 (SIBS) di sini, semalam.

Dalam separuh pertama 2022, Malaysia berjaya menarik pelaburan berjumlah RM43.1 bilion dalam sektor pembuatan termasuk FDI sebanyak RM35.5 bilion.

Beliau berkata, FDI juga telah pulih ke paras sebelum pandemik pada 2021 dengan nilai keseluruhan mencecah AS$1.6 trilion.

“Selain itu, janji niaga rentas sempadan dan pembiayaan projek antarabangsa juga kukuh, didorong oleh persekitaran kewangan lebih mudah serta rangsangan prasarana,” katanya.

Amirudin berkata, krisis tenaga global yang dicetuskan oleh krisis ketenteraan Rusia-Ukraine, tekanan inflasi dan langkah memperketat dasar monetari di negara-negara maju selain kelembapan pertumbuhan Keluaran Dalam Negara Kasar (KDNK) dunia adalah antara risiko terhadap prospek masa depan dunia.

Bagaimanapun, beliau berkata, ASEAN masih dianggap sebagai destinasi dagangan dan pelaburan yang menarik berdasarkan ekonominya yang berdaya tahan, peningkatan kelas pertengahan serta golongan muda.

Malah, ASEAN juga berpeluang untuk merangkul semula kedudukannya sebagai destinasi perdagangan dan pelaburan utama ketika dunia bergerak ke arah pembukaan semula ekonomi.

“SIBS 2022 ini membolehkan Selangor menjadi peneraju bagi membantu usaha pemulihan ekonomi dan penciptaan semula, bukan hanya untuk negeri ini tetapi bagi semua rakan di Malaysia serta ASEAN,” katanya.

Menurut maklumat Perbadanan Pembangunan Perdagangan Luar Malaysia (MATRADE), perdagangan Malaysia dengan negara-negara ASEAN melonjak sebanyak 43.6 peratus kepada RM514.73 bilion dalam tempoh lapan bulan pertama 2022, berbanding tempoh sama, tahun lepas.

Eksport ke ASEAN turut menokok 38.1 peratus manakala import meningkat 51.5 peratus bagi tempoh tersebut.

Bagi Ogos 2022, dagangan Malaysia dengan ASEAN berjumlah RM70.9 bilion yang menyumbang 26.7 peratus daripada jumlah dagangan negara bagi bulan tersebut.

Amirudin juga menyifatkan Selangor sebagai lokasi terbaik di rantau ini bagi kalangan pelabur yang berhasrat menembusi pasaran ASEAN serta antarabangsa.

“Bagi memastikan ekonomi negeri dan seterusnya negara ini kekal berdaya tahan dan pada asas pemulihan yang kukuh, Selangor baru-baru ini melancarkan rancangan pembangunan selama lima tahun, Rancangan Selangor Pertama atau RS-1,’’ katanya.

Di bawah perancangan itu, kerajaan negeri telah mengenal pasti sembilan industri berimpak tinggi yang dapat melonjakkan serta memperkukuh pembangunan ekonomi Selangor iaitu pelabuhan dan logistik, ekonomi digital, aeroangkasa, elektrikal dan elektronik, mekanikal dan kejuruteraan, halal, automotif, sains hayat, pelancongan dan agroteknologi.

Sementara itu, Exco Industri dan Perdagangan Negeri Selangor Datuk Teng Chang Khim berkata, acara SIBS telah melonjak secara ketara sejak pertama kali diadakan pada 2015 dan edisi keenamnya turut dilabelkan sebagai sidang kemuncak perniagaan terbesar pernah dianjurkan di rantau ini.

SIBS 2022 meliputi enam acara utama iaitu Sidang Kemuncak Antarabangsa Makanan dan Minuman Selangor, Konvensyen Bandar Pintar dan Ekonomi Digital Selangor; Ekspo Penyelidikan dan Pembangunan serta Inovasi Selangor dan Ekspo Taman Perindustrian Selangor.

Turut diketengahkan adalah tiga acara lain iaitu Festival Kulinari Antarabangsa Selangor, Persidangan Penjagaan Kesihatan Antarabangsa dan Persidangan Bandar Pintar Asia.

“SIBS 2022 menampilkan sejumlah 906 reruai daripada 623 syarikat yang merupakan satu sejarah dengan peserta mewakili 24 negara, juga pencapaian baharu bagi acara empat hari tersebut,” katanya.

Teng juga yakin penyertaan 262 pembeli antarabangsa dan domestik selain pengunjung perdagangan ke Pusat Konvensyen Kuala Lumpur Convention Centre akan turut membolehkan sasaran nilai transaksi rundingan 2022 bernilai RM350 juta itu dapat dicapai.

Seramai 30,000 pelabur juga dijangka mengunjungi SIBS 2022 berkenaan. – Bernama

See author's posts


Patuh arahan kurangkan yuran 20 peratus

KUALA LUMPUR: Semua Universti Awam (UA) perlu mematuhi arahan mengurangkan yuran pengajian sebanyak 20 peratus kepada pelajar bagi semester pertama sesi 2021/2022.

Menteri Pengajian Tinggi Datuk Seri Dr Noraini Ahmad berkata arahan itu telah dikeluarkan kepada semua UA terlibat sebelum ini.

“Langkah ini selaras dengan usaha KPT (Kementerian Pengajian Tinggi) untuk terus mempertingkat usaha ke arah menjaga kebajikan mahasiswa khususnya di bawah inisiatif #KPTPrihatin,” menurutnya dalam kenyataan semalam.

Beliau juga berkata, dalam keadaan pandemik Covid-19 yang banyak menjejaskan kehidupan masyarakat terutama dari segi ekonomi, kenaikan yuran tidak seharusnya berlaku.

Terdahulu, beberapa media melaporkan Kesatuan Mahasiswa Universiti Malaya menggesa universiti itu memberi maklum balas berhubung isu kenaikan yuran pengajian kepada pelajar baharu sesi 2021/2022.

Ia susulan kenaikan yuran sebanyak 10 hingga 60 peratus yang dikenakan universiti itu dianggap tidak munasabah dalam situasi negara ketika ini. – Bernama

See author's posts


Azlan bukti atlet masih ‘berkerjaya’ selepas bersara

RAMAI beranggapan jika seorang atlet itu bersara dari dunia sukan, mereka tidak mempunyai peluang menceburi kerjaya lain.

Pemikiran stereotaip itu perlu diubah kerana tidak semua kehidupan bekas atlet akan ‘terkandas’, seperti yang dibuktikan bekas pemain sepak takraw kebangsaan, Mohd Azlan Abdul Mubin.

Beliau berkata peluang selepas bersara dari dunia sukan sebenarnya luas, tidak kira dalam bidang pengacaraan ataupun bidang lain, cuma perlu mempunyai keinginan dan kesungguhan.

Azlan yang aktif dalam sukan sepak takraw sejak tahun 2003 hingga 2007, melakukan perubahan 360 darjah apabila menempa nama dalam bidang pengacaraan dan bergelar personaliti TV.

Memetik ciapan di Twitter @TeamMsia, menceritakan detik awal penglibatannya dalam dunia pengacaraan, Azlan mengakui ia bukan disebabkan minat.

“Mengenai bidang pengacaraan ini, pada awalnya terjebak bukan sebab minat, memang tiada minat. Pada tahun 2007 ada satu perlawanan, kalau tidak silap saya di Pulau Pinang. RTM (Radio Televisyen Malaysia) ada buat liputan perlawanan itu.

“…dan pada masa sama mereka ada menawarkan saya untuk berlakon drama raya yang membabitkan beberapa atlet negara. Sejak itu RTM nampak saya macam ada bakat.

“Mereka bagi saya peluang untuk cuba di Sukan Malaysia (SUKMA) Terengganu 2008. Waktu itu saya cuba sebagai pengulas bersama untuk sepak takraw. Dari situ bermula pembabitan saya, percubaan kali pertama tetapi hancur (tidak bagus),” katanya.

Azlan yang kini bergelar pembaca berita dan pengacara sukan di Astro Arena berkata beliau mencabar diri apabila diberikan peluang kedua oleh RTM.

Tanpa pengalaman dan asas dalam bidang pengacaraan, Azlan mengakui tertekan namun beliau mengambil peluang untuk menimba ilmu dengan ‘otai-otai’ RTM, seperti Allahyarham Datuk Hasbullah Awang, Hafizal Hamad dan ramai lagi.

“Awal saya mula sebagai penyampai dan kena jadi pengulas juga. Memang susah pada permulaan tapi kalau sudah mula minat, boleh belajar. Prinsip saya jangan takut buat salah.

“Kalau ada salah kena terima dan terus belajar. Pada 2010, baharu saya ada program dan keluar di TV sampai 2018, seterusnya dengan Astro Arena,” katanya. – Bernama

See author's posts


NZ lapor kes baharu selepas 25 hari bebas Covid-19

WELLINGTON: New Zealand (NZ) kembali merekodkan dua kes Covid-19 semalam, selepas lebih tiga minggu tanpa jangkitan baharu virus terbabit.

Menurut Kementerian Kesihatan negara itu, kedua-kedua pesakit baru berkenaan tiba dari United Kingdom (UK) baru-baru ini.

“Dua kes baharu Covid-19 hari ini (semalam) berkait dengan rentas perjalanan dari UK berikutan pembukaan sempadan negara New Zealand dan kedua-dua kes itu ada kaitannya,” katanya dalam satu kenyataan ringkas.

Sempadan New Zealand hanya dibuka untuk rakyat serta keluarga mereka untuk kembali ke negara itu selain beberapa pengecualian bagi urusan perniagaan dan belas kasihan, dengan semua perlu menjalani kuarantin wajib dua minggu.

Negara Pasifik Selatan dengan sekitar lima juta penduduk, yang hanya merekodkan 22 kematian, minggu lalu mengumumkan sudah berjaya menghentikan penularan virus dalam kalangan masyarakat.

Justeru, sekatan perjalanan domestik termasuk penjarakan sosial dan had perjumpaan awam ditarik balik, sementara kawalan ketat sempadan negaranya dikekalkan.

Perdana Menteri, Jacinda Ardern, semalam berkata beliau tidak mengisytiharkan negaranya bebas Covid-19 kerana menjangkakan New Zealand mungkin mempunyai kes jangkitan baharu di masa akan datang. – AFP

See author's posts


LCW: Tun Juhar, Datuk Bandar Westminster antara kenamaan lawat Pavilion Malaysia

LONDON: Yang Dipertua Negeri Sabah Tun Juhar Mahiruddin dan Datuk Bandar Westminster, Kaunselor Hamza Taouzzale antara kenamaan melawat Pavilion Antarabangsa Malaysia yang diadakan sempena Minggu Kraf London 2023 (LCW).

Tun Juhar yang diiringi isteri, Toh Puan Norlidah R.M. Jasni disambut oleh Datuk Paduka Maharaja Lela Datuk Azuan Effendy Zairakithnaini dan Pesuruhjaya Tinggi Malaysia ke United Kingdom Datuk Zakri Jaafar sebaik tiba di Suruhanjaya Tinggi Malaysia, Belgrave Square.

Raja Permaisuri Agong Tunku Azizah Aminah Maimunah Iskandariah, yang mengetuai delegasi Malaysia dalam pameran bermula 6 hingga 14 Mei, berkenan menyampaikan taklimat berhubung pameran bertemakan “Abstract Nature” (Abstrak Alam Semula Jadi).

Tetamu kenamaan itu meluangkan masa selama satu jam melihat pameran seni kraf dan produk warisan yang memaparkan landskap budaya Malaysia yang kaya melalui keunikan tradisi kraf dan produk warisan masyarakat Malaysia khususnya Melayu, Orang Asli Semelai dari Pahang, Mah Meri (Selangor) di Semenanjung Malaysia serta suku kaum etnik Orang Asal di Sabah dan Sarawak.

Pameran edisi kedua Malaysia sempena Minggu Kraf London kali ini turut mengetengahkan Songket Terengganu dan telepuk (teknik menghias tekstil).

Kraf Orang Asal Sabah yang dipamerkan di pavilion itu ialah tikar tenunan tangan, Anyaman Tikar oleh etnik Rungus, Bajau Laut dari Semporna dan Pulau Bangi, produk bakul Anyaman Ribu-Ribu daripada etnik Rungus, Sulaman Pis dihasilkan oleh etnik Rungus dan Sirau hasil etnik Murut.

Sulaman pis yang unik dikenali sebagai kain tinohian dalam kalangan masyarakat Rungus. Kain kapas berukuran satu meter persegi yang disulam dengan motif bunga flora dan fauna, dilipat untuk dipakai sebagai penutup kepala dalam kalangan lelaki Rungus.

Tun Juhar kini dalam rangka lawatan kerja enam hari ke London sehingga 16 Mei.

Diiringi Naib Canselor Universiti Malaysia Sabah (UMS) Prof Datuk Dr Kassim Mansor dan pegawai UMS, delegasi itu berada di sini sebahagiannya untuk menandatangani beberapa perjanjian kerjasama dengan beberapa institusi pengajian tinggi di United Kingdom.

Antara lain, kerjasama yang diwujudkan adalah dengan Jabatan Kejuruteraan Cambridge University dalam bidang kejuruteraan nano dan aplikasinya dalam alam sekitar dan ekologi, kerjasama dengan Imperial College London dalam penyelidikan akademik dan ubat-ubatan tropika dan memorandum persefahaman dengan London School of Hygiene and Tropical Medicine mengenai kerjasama akademik dan penyelidikan dalam perubatan tropika.

Sementara itu, tetamu kenamaan lain yang turut melawat pameran memasuki hari keenam itu ialah Presiden Majlis Wanita (TWC) Lady Doris Butterworth, Pengerusinya Dr Rajni Rijal dan ahli TWC.                        – Bernama

See author's posts


Aram belajar nanam Belalai Gajah

KENA ngenukuka bala nembiak enda lalu putus kaul enggau alam samulanyadi beduduk ai sekat pejalai ketegal Covid-19, Aim Smart Academics Sdn Bhd ke lalu nyadi anak serikat ngagai Smart Reader® Worldwide Sdn Bhd udah bulih runding projek kebun nengah mai bala anak mit betanam spesies Belalai Gajah.

Dikemujur nengah kerejasama Sarawak Biodiversity Centre (SBC), utai tumbuh tu tau nyadika ubat diagihka ngagai 14 buah pra-sekula di baruh brand `Smart Reader Kids® di Kuching bedau lama ke udah.

SBC ke nyadi agensi pemansik negeri nyediaka utai tumbuh ke ngembuan nama saintifik, Clinacanthus nutan ngagai piak sekula, nyengkaum mantu dalam aspek teknik betanam enggau bekebun.

Nambahka nya, utai tumbuh tu disikap enggau kod QR kena ngemuntang bala pemansik, bala anak mit enggai apai indai kena ngulihka mayuh agi penerang ba sentang utai tumbuh tu nengah telefon pintar.

Nundaku Menijer Pemansang Operasi enggau Marketing Aim Smart Academics (Malaysia Timur), Norma John, projek baka tu ulih nerenak pengerindu ba sentang alam samulanyadi dalam anak mit, kelimpah meri penemu enggau peneleba baka ni ngintu utai tumbuh tu.

“Kami pechaya kami ulih nyungkak penyedar sereta minat sains enggau alam samulanyadi nengah rapat sereta medium ke bebida anak mit; ku iya pengudah udah nerima utai tumbuh nya ari pengari SBC, Tu Chu Lee.

Tu Chu Lee ke lalu nyadi Pemesai Pemansik Program Dokumentasyen Ilmu Asal di SBS madahka, Belalai Gajah muntang diintu lalu ditanam nengah nanam batang.

“Siti pansik nunjukka utai tumbuh tu nadai berachun lalu selamat ditanam ulih anak mit enggau chara nanam batang, awakka nambah pemayuh,” ku iya.

Seraya nya, Norma meri jamin aspek pengelikun tetap dikemeran sida, nya alai seraka rama dipejalaika maya program tu.

See author's posts


KPDNHEP laksanakan SHMMP

KUCHING: Kementerian Perdagangan Dalam Negeri dan Hal Ehwal Pengguna (KPDNHEP) menyenaraikan 11 barangan dalam pelaksanaan Skim Harga Maksimum Musim Perayaan (SHMMP) Pesta Kaamatan dan Hari Gawai tahun ini.

Menteri KPDNHEP, Dato Sri Alexander Nanta Linggi menerusi sidang media dalam Facebook KPDNHEP berkata, inisiatif tersebut dilaksanakan bagi memastikan harga barangan keperluan berpatutan sepanjang sambutan perayaan Pesta Kaamatan yang akan disambut oleh penduduk di Labuan dan Sabah pada 31 Mei 2021 dan Hari Gawai yang disambut oleh penduduk di Sarawak pada 1 Jun 2021.

“SHMMP Pesta Kaamatan 2021 akan bermula pada 27 Mei hingga 2 Jun selama tujuh hari, iaitu tiga hari sebelum perayaan, pada hari perayaan dan tiga hari selepas perayaan.

“Manakala, bagi SHMMP Hari Gawai 2021 bermula daripada 28 Mei hingga 3 Jun yang juga dilaksanakan selama tujuh hari, iaitu empat hari sebelum perayaan, pada hari perayaan dan dua hari selepas perayaan,” maklum beliau.

Dalam pada itu, Nanta memberitahu kategori barangan harga terkawal terdiri daripada ayam, telur ayam, daging dan babi.

“Senarai barangan bagi SHMMP Pesta Kaamatan 2021 adalah terdiri daripada ayam hidup, ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya), ayam super (disembelih dan dibersihkan tanpa kaki, kepala, hati dan hempedal), kepak ayam, telur ayam gred A (berat antara 65.0 gram hingga 69.9 gram sebiji), telur ayam gred B (berat antara 60.0 gram hingga 64.9 gram sebiji), telur ayam gred C (berat antara 55.0 gram hingga 59.9 gram sebiji).

“Selain itu, daging kerbau import (India), babi hidup (harga maksimum di peringkat ladang sahaja), daging babi (perut) daging babi (daging dan lemak).

“Manakala untuk SHMMP Hari Gawai, barangan terdiri daripada ayam hidup, ayam standard, ayam super, ayam tua hidup, kepak ayam, telur ayam gred A, telur ayam gred B dan telur ayam gred C.

“Senarai barangan lain terdiri daripada babi hidup (harga maksimum di peringkat ladang sahaja), daging babi (perut), dan daging babi (daging dan lemak),” tambahnya.

Dalam sidang media tersebut Nanta turut memberitahu KPDNHEP akan terus melakukan pemeriksaan dan pemantauan bagi memastikan semua premis dan peniaga patuh akan SHMMP.

Oleh RYNNA SHA’ERRA

See author's posts


183 terendak bakal hiasi Bangunan Bazarnita Dalat

DALAT: Wanita di sebuah kampung di sini telah menyahut cabaran untuk membekalkan terendak untuk kegunaan Bangunan Bazarnita Dalat.

Struktur tiga tingkat yang berkonsepkan ‘Tapou’ atau terendak Melanau dengan pembinaan bangunan  secara buatan di kilang atau fabricated  akan menempatkan usaha-usahanita tempatan.

Sebanyak 183 buah tapou pelbagai saiz  akan menghiasi terutama bahagian siling bangunan itu kelak. Terendak Melanau itu akan dipasang dengan lampu LED untuk menambahkan keceriaan.

Adalah diharapkan, ‘Tapou’ boleh mengembalikan semangat kegigihan wanita Daerah Dalat semasa  zaman kegemilangam kayu balak “timber boom’ pada tahun 50an hingga 80an yang menyaksikan mereka mampu berdikiri untuk menyelara keluarga walaupun ditinggalkan suami untuk berkerja di kem-kem kayu balak untuk masa yang cukup panjang.

Pada ketika itu, sebelum sang suami bertugas di kem, si isteri hanya ditinggalkan dengan duit pendahuluan ‘advance’ yang sikit.

Oleh yang sedimikian, isteri-isteri terpaksa bekerja keras untuk mempastikan makanan untuk keluarga tetap ada di atas meja makan.

Suri rumah ini samaada pergi ke hutan, ke sungai atau bekerja di kilang-kilang berdekatan untuk mendapatkan upah.

Justeru diharapkan  tapou-tapou ini boleh  mengambalikan semangat kerja kuat dan dedikasi wanita-wanita ini dahulu.

Adalah difahamkan bahawa Kr. Moon Ulan Inal yang berasal daripada Kampung tersebut telah

dipertanggungjawabkan untuk mengumpul wanita-wanita tempatan untuk menyediakan terendak-terendak berkenaan.

Oleh Henry B Siyu

See author's posts


Isu Imigresen: Anwar adakan lawatan mengejut angkat martabat imigresen

PUTRAJAYA: Perdana Menteri Datuk Seri Anwar Ibrahim berkata lawatan mengejut beliau ke Lapangan Terbang Antarabangsa Kuala Lumpur (KLIA) semalam adalah bertujuan untuk mengangkat martabat dan integriti Jabatan Imigresen (JIM) yang ketika ini berdepan dengan kritikan umum.

Pada Majlis Perjumpaan Perdana Menteri Bersama Warga Jabatan Perdana Menteri (JPM) Bagi Bulan Julai 2023 di sini hari ini, Anwar berkata tinjauannya mendapati majoriti petugas JIM di KLIA menjalankan tugas dengan baik dan hanya segelintir kecil yang masih biasa dengan amalan lama.

“Selalu kita sebut kerana nila setitik rosak sebelanga, saya pergi (KLIA) untuk beri jaminan bahawa sebenarnya tidak wajar kita beri gambaran dan persepsi secara umum bahawa ada kerosakan dalam Imigresen,” katanya.

Dalam lawatan mengejut beliau kira-kira 30 minit ke KLIA semalam, Anwar merumuskan urusan dan pengoperasian Jabatan Kastam Diraja Malaysia (JKDM) dan JIM adalah terkawal serta menyatakan beberapa permasalahan yang ada akan disusuli dengan siasatan bagi penambahbaikan dan tindakan wajar.

Mengenai pengoperasian JKDM di KLIA pula, Anwar yang juga Menteri Kewangan mendapati hanya satu daripada tujuh pengimbas barangan sahaja beroperasi dan beliau mahu keadaan itu diperbaiki segera.

“Saya kebetulan Menteri Kewangan, Kastam di bawah tanggungjawab saya, takkan tunggu menteri turun baru tahu yang mana rosak. Ini ada kelemahan dari segi maklumat kerana kalau belanjanya hanya sekitar beberapa juta, kita boleh luluskan segera.

“Dan saya percaya baik KPPA (Ketua Pengarah Perkhidmatan Awam Datuk Dr Zulkapli Mohamad) atau SPRM (Suruhanjaya Pencegahan Rasuah Malaysia) tidak akan siasat dengan kadar segera semata-mata sebab lulus segera (peruntukan) kerana keadaan itu mendesak,” katanya.

Justeru, beliau menekankan keperluan pegawai atasan untuk turun padang untuk melihat sendiri operasi jabatan serta jangan membuat andaian bahawa semuanya beroperasi dalam keadaan baik.

“Sebab itu kadang-kadang kita di atas pun kita harus ‘turun bawah’, ‘terjun bawah’ untuk melihat sendiri kerana tidak boleh buat andaian semuanya baik, tapi mestilah tujuan untuk perbaiki bukan untuk cari salah atau kecam,” katanya.

Anwar dalam pada itu berkata beliau mendapat maklumat ada individu yang layak mendapat status kewarganegaraan, diminta membayar sejumlah wang bagi mengeluarkan sijil kewarganegaraan.

“Semalam saya terima maklumat yang mungkin masih disiasat di Jabatan Pendaftaran Negara, …bagi orang yang layak dapat status sama ada kewarganegaraan dan sebagainya, untuk mendapatkan sijil itu dikenakan lagi bayaran tetapi jumlahnya terlalu kecil.

“Harus ada tindakan keras dan tegas, kalau tidak ia merosakkan seluruh imej pentadbiran,” katanya tanpa menghuraikan perkara itu.

Secara keseluruhannya, Anwar berkata segala kelemahan sedia ada harus diperbaiki dengan wajar agar ia tidak menjejaskan imej jabatan, penjawat awam dan negara. – Bernama

See author's posts


Petugas pantau operasi sektor ekonomi

ADI SAFARMAN

SIMANGGANG: Bermula pagi semalam iaitu hari pertama pelaksanaan Perintah Kawalan Pergerakan Bersyarat (PKPB) bagi Negeri Sarawak hampir keseluruhan sektor ekonomi beroperasi.

Pasukan Petugas Operasi Pematuhan bagi pemantauan dan penguatkuasaan pematuhan prosedur operasi standard (SOP) PKPB daerah Sri Aman yang dianggotai PDRM, Angkatan Tentera Malaysia (ATM), Angkatan Pertahanan Awam Malaysia (APM), RELA dan Pihak Berkuasa Tempatan iaitu Majlis Daerah Sri Aman lebih fokus kepada tahap pematuhan SOP yang ditetapkan Kementerian Kesihatan Malaysia (KKM) mengikut Akta Pencegahan dan Pengawalan Penyakit Berjangkit 1988 (Akta 342).

Antara pendekatan yang diambil oleh pasukan pematuhan itu antaranya menjalankan pemeriksaan secara rawak terhadap sektor industri atau ekonomi yang beroperasi dan terus memberi amaran jika tahap kebolehpatuhan para peniaga/pengusaha terhadap SOP PKPB berada pada tahap tidak memuaskan.

Pasukan itu akan berada di lapangan setiap hari mengikut syif bermula jam 8.00 pagi hingga 4.00 petang dan dari 4.00 petang hingga 12.00 pagi sepanjang PKPB dilaksanakan sehingga 9 Jun ini.

Dalam pemantauan yang dilakukan di Daerah Sri Aman semalam, keadaan adalah terkawal dan orang ramai menunjukkan kawalan kendiri yang tinggi walaupun terdapat peningkatan pergerakan serta jumlah kenderaan dan orang yang keluar.

Hampir kesemua pemilik premis yang diperiksa juga mematuhi SOP yang ditetapkan.

Ada juga yang sudah menggunakan kod QR untuk memastikan pelanggan mengisi butir  peribadi sebelum memasuki sesuatu premis untuk urusan jual beli sebagai inisiatif pengesanan kontak jika sesuatu berlaku.

Selain itu rata-rata pengusaha restoran makanan dan minuman turut menyediakan pensanitasi tangan, mengehadkan jumlah pelanggan pada satu-satu masa, dan memastikan pelanggan beratur di luar premis dalam jarak sosial satu meter.

See author's posts


Empat cedera, kenderaan terlibat kemalangan

MIRI : Empat individu cedera termasuk seorang kanak-kanak berusia dua tahun dalam kemalangan melibatkan dua buah kenderaan  di Sungai Dalam Jalan Miri-Bintulu di sini, awal pagi semalam.

Ketua Jabatan Bomba dan Penyelamat Malaysia (JBPM) Zon 6 Miri, Law Poh Kiong berkata, pihaknya menerima panggilan kecemasan pada jam 4.20 pagi sebelum sepasukan anggota dari Balai Bomba dan Penyelamat (BBP) Lopeng diarahkan ke lokasi kejadian.

“Pasukan bomba yang tiba di lokasi mendapati  kemalangan melibatkan dua buah kenderaan dipercayai telah bertembung dari arah bertentangan.

“Seorang penumpang wanita berumur 35 tahun telah tersepit di tempat duduk penumpang, manakala seorang bayi berumur dua tahun dan dua orang lelaki dewasa telah berjaya dikeluarkan oleh orang awam,” katanya dalam satu kenyataan.

Law berkata, mangsa yang cedera telah dihantar ke Hospital Miri untuk menerima rawatan lanjut.

Katanya, pasukan bomba kemudiannya bertindak membersihkan kesan minyak dan serpihan kenderaan di lokasi kemalangan sebelum operasi itu tamat pada jam 5.05 pagi.

See author's posts


Rumah terbakar, persiapan 1 Syawal musnah

LIMBANG: Dalam kemeriahan umat Islam menanti ketibaan 1 Syawal, satu insiden kebakaran telah memusnahkan dua rumah di Kampung Limpaong di sini, awal pagi tadi.

Kini, seramai 11 penghuni terdiri daripada dua lelaki, dua wanits salah seorang warga emas, enam kanak-kanak; tiga lelaki dan tiga perempuan dari dua rumah tinggal sehelai sepinggang.

Kebakaran menyebabkan penghuni yang mendiami rumah pertama, Suhaidi Sabtu, 54, mengalami kecederaan ringan iaitu melecur di bahagian leher, sementara yang lain dilaporkan sempat menyelamatkan diri.

Ketua Balai Bomba Zon Tujuh Limbang, Ramlan Marajan berkata, pihaknya menerima panggilan kecemasan berkaitan kejadian 1.26 pagi.

Seramai dua pegawai iaitu PgB Ramlan Marajan (Ketua Zon) dan Komander Operasi PPgB Clarence D.Primus Tiandon beserta lapan anggota dari Balai Bomba dan Penyelamat (BBP) Limbang dikejarkan ke lokasi kejadian sejauh 3 kilometer.

Enam anggota menggunakan jentera Fire Rescue Tender (FRT) dan dua anggota dalam sebuah van Emergency Medical Rescue Services (EMRS).

Operasi pemadaman mengambil masa tiga jam. Bagaimanapun kebakaran terkawal pada 3.25 pagi.

Keseluruhan rumah pertama musnah dijilat api manakala rumah kedua 40 peratus terbakar.

Agensi lain yang turut berada di lokasi ialah Polis Diraja Malaysia (PDRM) dan Sarawak Energy Berhad (SESCO).

Punca kejadian dan jumlah kerugian masih dalam siasatan pihak bomba.

Oleh ADENG EDRUS

See author's posts


Mayat lelaki tanpa identiti ditemukan di Terminal Penumpang Sibu

SIBU: Seorang lelaki ditemukan terlantar dalam keadaan tidak sedarkan diri di kaki lima berhadapan Terminal Penumpang Sibu, Jalan Khoo Peng Long, semalam.

Ketua Polis Daerah Sibu, Asisten Komisioner (ACP) Zulkipli Suhaili berkata, pihaknya menerima laporan daripada orang awam sekitar 10.44 pagi, memaklumkan telah menjumpai mayat seorang lelaki di terminal tersebut.

“Susulan laporan diterima, sepasukan anggota telah dihantar ke lokasi untuk menjalankan siasatan namun pengecaman tidak dapat dibuat atas sebab tiada pengenalan diri pada tubuh dan pakaian mangsa,” katanya menerusi siaran media hari ini.

Zulkipli menjelaskan siasatan di lokasi kejadian oleh Bahagian Siasatan Jenayah IPD Sibu mayat lelaki tidak berbaju itu dalam lingkungan usia 50 ke 60 tahun.

“Hasil siasatan awal, setakat ini, mendapati tiada unsur-unsur perlakuan jenayah terhadap si mati,” katanya.

Mayat telah dihantar ke Hospital Sibu untuk tindakan lanjut.

Kes diklasifikasikan sebagai mati mengejut.

Oleh AKUN GIMAN

See author's posts


Kerajaan rangka Pelan Pemulihan Negara

KUALA LUMPUR: Kerajaan sedang merangka Pelan Pemulihan Negara sebagai persiapan untuk negara keluar daripada pandemik Covid-19 pada satu peringkat yang munasabah, kata Tan Sri Muhyiddin Yassin.

Perdana Menteri berkata, pelan yang dibuat berdasarkan kepada data, sains dan segala persiapan yang telah dilakukan termasuk dari segi pengurusan Covid-19, ekonomi, program vaksinasi dan sebagainya itu, akan dibentangkan kepada Majlis Keselamatan Negara (MKN) dalam tempoh seminggu akan datang.

”Beberapa menteri utama yang terbabit sudahpun duduk membentangkan secara kasar kepada saya. Pada dasarnya baik, tetapi belum lagi diperhalusi.

“Sudah sampai masa kita nak tetapkan satu ‘exit strategy’ atau pelan pemulihan negara untuk kita keluar dari masalah ini, tetapi ini adalah cabaran yang besar bergantung pada kerjasama dan sokongan semua pihak,” katanya.

Beliau berkata demikian kepada pemberita selepas melawat Pusat Pemberian Vaksin (PPV) Bergerak di Projek Perumahan Rakyat (PPR) Sri Johor, Bandar Tun Razak di sini hari ini yang turut disertai Menteri Wilayah Persekutuan Tan Sri Annuar Musa.

Muhyiddin berkata, pelan itu juga antara lain sebagai makluman kepada rakyat mengenai perkembangan semasa dan fasa-fasa tertentu melibatkan pengurusan Covid-19 di negara ini.

“Ini akan kita teliti, dia (pelan) akan ada fasa satu, fasa dua… berdasarkan kepada data, sebagai contoh kalau (kes) Covid-19 kita lihat sudah ada petanda penurunan, tapi tak boleh lagi meraikan kerana fasa belum selesai. Kalau boleh kita mahu kes turun lagi.

“Ini bermakna kita kena bantu Kementerian Kesihatan (KKM) menguruskan penjagaan kesihatan dalam memastikan sistem penjagaan kesihatan kita tak runtuh… dengan hospital, kemudahan katil, ventilator, kakitangan hospital kita mencukupi. Semua ini sedang kita laksanakan,” katanya.

Dalam pada itu, Perdana Menteri berkata, kerajaan sedang menimbang untuk menetapkan satu tarikh akhir bagi pendaftaran vaksinasi Covid-19.

Menurutnya, buat masa ini proses pendaftaran dibuat secara terbuka dan sepanjang masa.

“Katakanlah (kita tetapkan) akhir bulan Julai, jadi siapa belum lagi mendaftar, sila daftar. Kalau ada yang berbaki kita bantu untuk daftar supaya semuanya sudah ada dalam sistem kita dan kita boleh rancang fasa-fasa seterusnya sehingga selesai program vaksinasi ini dilaksanakan di seluruh negara,” katanya.

— Bernama

See author's posts


Berlatih bawah satu bumbung tingkatkan prestasi, keserasian

PERANCANGAN Majlis Sukan Negara (MSN) dan Kesatuan Olahraga Malaysia (KOM) untuk mengumpulkan semua pelari pecut di bawah satu bumbung dapat membantu dalam pembentukan kuartet 4×100 meter (m) yang lebih mantap.

Raja Pecut Asia Tenggara 2019, Muhammad Haiqal Hanafi berkata cadangan untuk meletakkan kesemua atlet pecut di bawah kendalian Pengarah Teknikal KOM Dwayne Miller di Bukit Jalil dapat meningkatkan persefahaman dan keserasian dalam kalangan mereka.

“Saya rasa cadangan untuk berlatih di Bukit Jalil agak baik untuk merapatkan hubungan sesama kami kerana acara 4x100m perlu ada keserasian. Jika keserasian itu tidak ada, terdapat sedikit kekurangan waktu menukar baton dalam kejohanan sebenar.

“Bagi program 4x100m yang bakal dilaksanakan oleh Miller dengan meletakkan Olimpik sebagai sasaran, ia adalah baik untuk skuad negara kerana sukar untuk layak secara individu. Bagaimanapun, keputusan sama ada saya berlatih di sini atau tidak, perlu perbincangan lanjut dan persetujuan semua pihak,” kata atlet berusia 21 tahun itu kepada Bernama.

MSN dan KOM dalam proses mengumpulkan semua atlet pecut di bawah satu bumbung di Bukit Jalil untuk berlatih di bawah bimbingan Miller bagi memberi fokus terhadap usaha memperkukuhkan kuartet 4x100m negara.

Keputusan itu menyaksikan Muhammad Haiqal dan jaguh pecut Asia Tenggara 2017 Khairul Hafiz Jantan terpaksa ‘berpisah’ dengan jurulatih Mohd Poad Md Kassim yang bertugas di Sekolah Sukan Tunku Mahkota Ismail (SSTMI), Johor.

Sementara itu, Muhammad Haiqal mengakui prestasinya agak merosot akibat kekurangan latihan susulan perintah kawalan pergerakan (PKP) dan tumpuan banyak diberikan kepada melengkapkan pelajarannya.

“Di Negeri Sembilan, saya tidak dapat melakukan latihan di trek, jadi bila dah mula latihan trek, rasa macam hilang ketahanan. Saya perlu meningkatkan semula ketahanan, teknik, kelajuan dan kekuatan saya,” katanya.

Muhammad Haiqal yang mempunyai rekod peribadi terbaik 10.35 saat (s) dicatat ketika meraih emas Sukan SEA di New Clark City, Filipina Disember tahun lepas, menamakan jaguh pecut Indonesia, Lalu Muhammad Zohri dengan larian sepantas 10.03s dan Eric Cray dari Filipina sebagai pesaing utama pingat acara 100m di Sukan SEA Hanoi, tahun depan.- Bernama

See author's posts


Taman tema dibenarkan beroperasi

PUTRAJAYA: Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP), semalam mengumumkan lebih banyak kelonggaran termasuk membenarkan taman tema beroperasi, selain saringan suhu badan dilakukan sekali sahaja di pusat-pusat beli belah.

Menteri Kanan (Kluster Keselamatan) Datuk Seri Ismail Sabri Yaakob berkata, bermula 1 Julai ini, 54 buah taman tema termasuk taman tema air akan mula beroperasi, melibatkan lebih 10,000 tenaga kerja di seluruh negara.

Selaras dengan keputusan semalam juga, saringan suhu badan pelanggan pusat beli belah dilakukan sekali sahaja iaitu di pintu masuk utama, dan bukan di setiap kedai dalam pusat beli belah.

Bagaimanapun, pengusaha semua taman tema dan pusat beli belah perlu mematuhi Prosedur Operasi Standard (SOP) yang ditetapkan, termasuk memastikan jarakan sosial dipatuhi pada setiap masa.

“Bagi taman tema, had pengunjung adalah berdasarkan kapasiti ruang serta saiz kawasan taman tema. Pengunjung juga perlu menjalani proses pendaftaran melalui aplikasi MySejahtera, serta pemeriksaan suhu badan dan penyediaan pensanitasi tangan,” katanya dalam sidang media harian semalam.

Jelasnya, bagi pengusaha taman tema air khususnya, mereka perlu mengikut Garis Panduan Pengurusan dan Penyenggaraan Kolam Renang Awam oleh Pihak Berkuasa Tempatan, serta Garis Panduan Pemantauan Kualiti Kolam Air.

Beliau berkata, garis panduan serta SOP boleh diperolehi dari laman sesawang Majlis Keselamatan Negara (MKN) dan juga Kementerian Pelancongan, Seni dan Budaya (MOTAC) untuk maklumat lanjut.

Kedai-kedai di pusat beli belah dan hotel, walaupun tidak lagi perlu menyaring suhu badan pelanggan namun masih perlu merekodkan kehadiran seperti nama dan nombor telefon melalui aplikasi MySejahtera atau secara manual.

“Ini bagi membolehkan pengesanan kontak dilakukan, sekiranya terdapat insiden jangkitan Covid -19. Ini kerana kemungkinan terdapat pelanggan yang pergi ke 10 buah kedai, jadi bagi memastikan pengesanan individu sekiranya dijangkiti Covid-19, Kementerian Kesihatan (KKM) boleh mendapatkan maklumat dan sebab itu kita masih mewajibkan rekod kehadiran,” katanya.

Dalam pada itu, menyentuh mengenai majlis jamuan perkahwinan Ismail Sabri berkata, mesyuarat khas juga bersetuju, membenarkan jumlah tetamu tidak melebihi 250 orang pada satu-satu masa bagi majlis perkahwinan dan akad nikah di masijd, dewan, rumah dan sebagainya.

“Had tetamu ini tertakluk kepada saiz keluasan dan kapasiti ruang serta pematuhan SOP berkaitan yang berkuatkuasa. Kebenaran jumlah tetamu ini juga diberi kepada Majlis Jamuan Perkahwinan di Rumah Ibadat dan Persatuan Agama Bukan Islam,” katanya.

Sebelum ini dilapor, kerajaan membenarkan penganjuran majlis sosial termasuk majlis perkahwinan, majlis pertunangan, majlis berkaitan keagamaan seperti tahlil, akikah, doa selamat serta majlis sambutan ulang tahun perkahwinan dan hari lahir mulai 1 Julai. — Bernama

See author's posts


BOLA BALING PIALA KM, DARJ Masih samar…

STATUS untuk memulakan Kejohanan Bola Baling Terbuka Sarawak 2020 membabitkan dua piala pusingan, Piala Ketua Menteri, Datuk Patinggi Abang Abdul Rahman Zohari Tun Openg (Kategori Lelaki) dan Piala Datuk Dr Abdul Rahman Junaidi (Kategori Wanita) masih samar.

Meskipun, badan induk iaitu Persatuan Bola Baling Sarawak (SAHA) sebelum ini menetapkan tarikh kejohanan akan berlangsung 17 hingga 20 Disember nanti.

Setiausaha Agung SAHA, Dr Abang Ismail Abang Julhi memberitahu, memang sebelum ini pihaknya menetapkan saingan kejohanan berprestij itu ke satu tarikh baharu (17 – 20 Disember).

Bagaimanapun tegas Dr Abang Ismail, pihaknya masih menunggu pengumuman daripada pihak kerajaan sama ada membenarkan aktiviti sukan secara bersentuhan boleh dijalankan.

“Setakat ini hanya acara sukan tanpa bersentuhan dibenar untuk dilangsungkan dan kita berharap ada perubahan terhadap perkara itu bagi membolehkan pihak kita melihat ada keperluan untuk meneruskan kejohanan ini atau menangguhkannya terlebih dahulu,” tegas beliau ketika mengulas mengenai perkara itu.

Menurut Dr Abang Ismail, meskipun situasi negara yang menampakkan perubahan postif dari musibah berkenaan.

Akan tetapi katanya, perlu menunggu perkeliling daripada pihak berkuasa berhubung kebenaran bagi membolehkan kejohanan dilangsungkan.

Sebagai mana diketahui hampir 40 pasukan sebelum ini telah mengesahkan penyertaan dalam kejohanan itu yang terdiri dari pasukan berstatus kelab, negeri-negeri di Semenanjung, Sabah mahupun Sarawak selaku tuan rumah.

Oleh Faizal Bujang

See author's posts


Usaha berbaloi dengan kenaikan harga sawit

BEKENU : Pekebun kecil kelapa sawit semakin gembira dan tidak hirau penat dalam mengusahakan kebun sejak harga sawit naik pada setiap minggu.

Tinjauan Utusan Sarawak di sekitar Daerah Subis (Bekenu dan Batu Niah) mendapati harga buah tandan segar (BTS) sawit kini mencapai RM910 hingga RM960 satu tan.

Seorang pengusaha rem sawit (pusat pengumpulan sawit) di Batu Niah berkata, harga BTS di sini RM950 dan ramai pekebun kecil jual ke sini.

Katanya, BTS yang diterima adalah yang masak dan segar, BTS mentah lagi tidak segar akan ditolak kerana tidak mengikut piawai Lembaga Minyak Sawit Malaysia (MPOB).

“Pekebun kecil dari rumah-rumah panjang dan kampung bedekat sering menjual BTS di sini kerana jarak perjalanan yang dekat.

“BTS yang dibeli itu akan hantar ke kilang-kilang yang ada di sekitar Jalan Pan Borneo Miri Bintulu dan Jalan Persisiran Pantai Miri Bintulu,” jelasnya.

Sehubungan itu, Utusan Sarawak difahamkan oleh Tuai Rumah Ayai Sawing bahawa ramai pekebun kini menjaga rapi kebun masing-masing bagi menggelak kes kecurian sawit.

“Kes kecurian sawit sering berlaku di kawasan Batu Niah, Sepupok dan Bekenu.

“Kita juga mendapati bahawa banyak kumpulan pencuri sawit telah berjaya ditangkap oleh pihak polis,” jelasnya.

See author's posts


China tidak terima campur tangan luar

BEIJING: Presiden China, Xi Jinping menegaskan tiada apa yang akan berlaku di antara rakyat negara itu dengan Parti Komunis yang sudah memerintah mereka sejak lebih 70 tahun, sekaligus ia sebagai nada tegas terhadap Amerika Syarikat (AS).

Bercakap pada satu majlis ulang tahun kemenangan China ke atas Jepun pada Perang Dunia Kedua (WWII), Jinping turut menyenaraikan bahagian mana negara itu tidak memerlukan campur tangan luar, malah memberi amaran terhadap ancaman kepada kepada Parti Komunis China (CCP).

“Rakyat China tidak akan membenarkan individu atau pihak tertentu untuk memisahkan CCP dan rakyat atau untuk melaga-lagakan mereka.

“Rakyat China juga tidak akan membenarkan sesiapa pun untuk memutar-belitkan sejarah CCP dan memfitnah karakter atau tujuan CCP,” kata Jinping

Beliau bagaimanapun tidak merujuk kepada AS dalam ucapannya itu, yang banyak memfokuskan penyatuan negaranya.

Bagaimanapun, ia boleh diterjemahkan sebagai mesej ekoran ketegangan hubungan dengan AS, malah ia memberi nada tegas kepada media tempatan dan pegawai muda terhadap hubungan membabitkan negara itu dari segi isu perniagaan, teknologi serta isu Laut China Selatan.

Nada ucapan sedemikian sering kali diucapkan dalam berpolitik sebagai kenyataan serius pemimpin China terhadap ancaman luar terhadap pemerintahan mereka.

Beberapa bulan sebelum ini, diplomat China menegur Setiausaha Negara AS, Michael Pompeo, yang sentiasa merujuk kepada CCP, bukannya negara China dalam serangannya.

Diplomat terbabit juga mengancam ‘akan berlaku implikasi’ kepada negara lain dari Norway dan Republik Czech sehingga ke Britain akibat provokasi itu.

Pemimpin China itu menegaskan mereka berupaya untuk berdepan pencerobohan luar sejak mereka memenangi WWII.

Malah, Jinping berkata, hubungan China dan Jepun sebagai jiran dekat juga kekal aman untuk kemakmuran rakyat kedua-dua negara, yang mana ia penting untuk mereka mengekalkan keamanan dan kestabilan di Asia serta dunia.

Pada majlis itu, Jinping memberi penghormatan kepada veteran dan pejuang yang berperang, termasuklah rakyat China di dalam dan luar negara yang menyumbang kepada kejayaan negara itu.

Malah, beliau turut memberikan penghargaan sepenuh hati kepada kerajaan luar dan rakan seluruh dunia yang menyokong dan membantu peperangan China menentang penjajahan Jepun. – AFP

See author's posts


Anang empelita enggau sampi, biau

MAYA umur baru manggai 10 taun kelia, tudah pangan endang udah diajar sida niang indai menya pasal sekeda leka sampi, belabuh enggau sampi kena ngepun pengawa bumai berengkah ari sampi matah munyi entudi tu.

Ni kita Petara, kitai Ini Inda. Aku ngambi kita enggau asi enggau tumpi,

Aku ngambi kita enggau arak, enggau tuak. Kita nulung mandung aku magang. Ngambika padu kau berisi, beigi-igi, ngambika padi aku beserak, bepitak. Beranak seratus, beranak sepuluh. Enda jelungan, enda kelabawan. Ngasuh iya bepangkat, ngasuh bepinat, nyadi penuh langkau, penuh dangau.

Enda midang, enda lelang, enda pambar, enda liar. Kita chelap lindap, aku pan chelap embap. Ngasuh sakungkun, sarimpun, mai batu asi, batu tumpi, batu bidik, batu lansik. Ngambi aku endang singgang, ngambi aku enda lapang, ngambi aku ngebung baka langit, ngambi aku empusung baka bukit.

Nyadi pengawa tu dikereja orang indu, tang laban kami nadai anak indu enggau begulai tegal menyadi tuai aku udah belaki nguai, nya alai tudah pangan meh diajar orang ngereja pengawa indu, nyengkaum nyampi. Udah nya bisi ga geli ati ketawa laban lebuh diasuh indai seduai ini munuh manuk, aku lalu terus ngetak rekung manuk enda chechamang. Nya meh terubah nyemelih manuk kelia.

Nyadi sekali lebuh enggau indai seduai ini malu tubai ba ulu sungai mit, aku bisi mega diajar seduai pasal sampi miau tubai baka di baruh tu.

Oh-ha! Oh-ha! Oh-ha! Tu ukai tubai ngapa, tubai sungga. Ukai tubai burung, ukai bai terung. Tang enda endang leka diberi sida Laja, diberi sida Bungai Jawa, diberi sida Keling, diberi sida Bungai Nuing.  Ngasi nyedi, munuh meh nuan, pagila lusa, tulat lupat, lalu nuan ngirau rantau, nyaruk lubuk.  Nyadi nuan digelar kami rusa, nunyau rantau, nyaruk lubuk. Patah tetuai, lalu patah tebiak, patah apai. Patah indai. Bisa peregi Dom tu, Beji duman nuan. Antu  Rebak Antu Rusa. Anang nyelingau, anang mamau, tang ngeransau batang. Ngeransau agang.

Penemu tu kena nambahka penemu bukai mega laban semua sampi tu endang bisi sangkut paut enggau pangan diri. Semadi nyau maya umur udah tuai agi baru bisi belajar mimit pasal biau, kelebih agi biau pengabang. Nyadi entudi tu kitai bekunsika mimit pasal biau pengabang ti teleba dikena tukang biau maya diasuh miau pengabang, munyi entudi tu.

BIAU PENGABANG

Oh-ha! Oh-ha! Oh ha!

Nama ke semetak inggar temekung?

Munyi ka masak chagak bedil kelutung. Tebah Kemendan Tuan Linsung, Didinga ari pun

Semambu ngandung kunjung-kunjung nyadi benung tajau bujang. Kebungka burung tiung lelaki. Nama ke semetak inggar didinga? Munyi ka masak chagak bedil temaga. Tebah bini tuan Raja, didinga ari Singapura, pansa geruda kapal bekejang. Ngadapka leka matahari mati. Nama ke semetak inggar memunyi? Munyi ke masak chagak bedil besi. Tebah bini Tuan Bili, didinga ari titi langit lati, lanji-lanji tengkak sawing.

Ari nya baru aku ngangauka Ribai datai ari tasik besai Linang Ledung, betumpu alan, berimbai enggau Menyalin Bungai, tutup Temaga Lawai Bunsu Garai, Berumah di Rantai Panjai Tinggang Telesai Bungai Engkuang.

Ngangauka Chendung Lampung Pellingan, Puchung begantung nengan bulan, Bunsu Bundan, orang tau nangga gawa gigi gumbang, Rumbai beranakka Lulong datai ari Segupong Ari Tanah Sembah Di Kelasah Pandan Bekuang. Beranakka Kumang Nepan di takung apung beluyah menyadi Saripah Aka Tuan. Jadi enggau Sigi Beru Hari Ninggang Kunchi Guntur Betinggang, Jadi enggau Sigai Beru Lemai Ninggang Telesai Ujang Saying. Nya orang ngemeranka batu pesuk Teman tunjuk jari lima. Ai belambuk ngampuhka menua, nya menua Apai Miga Betanduk Ngena. Umba ketapu buk galung bauh ngelegetang.

Rumbur ka Sibau rambuk bulu, menua ampa raya tekebu, sebuah tukau bangkung langkau menua Lemandau datai ari ngelepau Gumbang besabung. Menua pating Aur Pengerindu lendu-lendu maguhka ulu Belimbun Jawa. Takang, buluh ayu ngachuhka ulu Putih Menyala. Nya menua Raja Bangka Bedinding Hari Sukadana Bebulu Ati.

Nya betampung enggau menua Raja Segangga Gunggung Penyadung Antu Tuah Berimbai enggau Raja Segangga Ganggai Penatai Antu Limpah, nya jadi enggau Kemeli Kemantan Padi diambi kenyap tinduk lina. Dia sida mai pengaruh, Batu Lementak Bai Ngabang, ngambika tau nyelepak awak menua orang. Batu Duri Bai Ngabang Ulih Nemu Dilampung Tekalung Pundang. Taring Uting Babi Ngelampai Tanduk Rusa Mulai, Gemala Panggum Tupai Diberi Orang Tuai Mansang Nandai Selit Di Punggai Putting Ilang. Awakka gayu, awakka guru, awakka gerai, awakka nyamai! Raja nguan menua!

SAMBUNG BIAU

Kami minta jalai bidik enggau lansik, mimta betuah enggau belimpah, minta gerai enggau nyamai, mina chelap minta embab. Aku ngangauka Petara Aki, Petara Ini, ngangauka orang ke lama udah lelang, lama udah midang. Sida ke udah parai, ke udah nadai, nya dikangau, dipesau, nya aku kumbai, aku lambai.

Nyaup aku ngupas padung, ngupas tilung, ngupas panggang, ngupas ruang, ngupas penuduk, ngupas pendinduk, ngupas ruai, ngupas tikai. Ngambika iya bau rengut, bau garu, baru empenit, bau bangkit. Ngambika endur betunggah, endur besembah. Ngambi tampak Tuan, tampak Sultan, tampak China, tampak Belanda, tampak Laut, tampak Bunut. Tu endur besauh, endur belabuh, endur betanya, endur bepinta. Ngambi kami mansang, kami nyegang, kami ngebung baka langit, empusung baka bukit. Ruai kami baka danau, tampak meh kami tu baka pulau. Gayu guru! Gerai nyamai! Semua kitai! Ooohhaaaa!

Nyadi ba segenap bengkah pengawa kitai endang semampai ninga orang miau. Tuju biau tu sama, iya nya kena minta berekat ari Petara, awakka mantu kitai, ngagih pengerai, awakka kitai semampai dalam penyenang, dalam pengelantang.

Biau tu ngena manuk. Selalu agi ga orang miau ngena manuk lelaki tauka manuk udah lanjau enggau manuk sabung. Kekadang bulu manuk kena miau nya pan nunda pinta orang ti dibiau. Ambika banding sebuah rumah panjai di Melupa dalam Saratok, sida meseti dibiau ngena manuk biring, laban nya meh bulu sida kenyau ari kelia, kenyau ari Anya ‘Lebur Menua’, kenyau ari Naing Pengerambing Kuta, Berinau Panggau Dara; kenyau ari Lanang Kasih Sayang Bedindang Madang Rutan, Tawie Berani Ati Pengemudi Iban; kenyau ari Subung ke bensumbar Kala Nyepit Naka Pemisa-misa, Bunga Parapenit ka Dujung Indu Dara; kenyau ari Mulok ke bensumbar Bandau Nulang Nanga Mepi; kenyau Jerampang Saat ke begela Pantu Batu Nanga Igan, Indu Balu Ditemu Tengah Malam; kenyau ari Tindin Apai Gawing ke bensumbar Pipit Manchal Menua Ili, Gelumbang Mechah Hari Jai; kenyau ari Nyawin Medan ke begela Lambur Mandang Punggang Menua, Api Nyadi Pasar Buso; kenyau ari Ujih Untan ke begela Kelambu Kumang Begitang Nengan Hari, Baya Mangah Betegah Panggau Kemudi.

Beduduk ari chukup mayuh orang berani, orang bedengah, nya alai bala orang serumah nya enda tau enda dibiau ngena manuk biring. Kala utai nyadi taun 1976 kelia maya sida serumah nya bejadika seiku anak lelaki sida enggau indu orang Penunus dalam Rimbas ti alai orang Penunus nadai betanya, ngujungka orang bala orang serumah nya enda dibiau ngena manuk biring. Sida dibiau ngena manuk bulu bukai. Nyadi lebuh deka muka kujuk dalam bilik indu, dinding ruai sida sebilik ari papan teras tebabak sereta lalu ngujungka orang dalam bilik dipeda ari ruai laban dinding tebabak magang. Udah sida nya pulai ngagai rumah sida empu dalam Melupa, seiku sida bisi ngambi mimpi laban seiku orang bedengah ari rumah nya, Ngauh Narang besumbar ‘Layang Mandi Pukul Lapan’ dipeda iya mabak dinding laban ngeransi tegal enda dibiau ngena manuk biring. Ngauh parai tiga taun dulu ari pengawa bejadi nya.

Nya alai enda tau dimain-main ga pasal pengawa bebiau tu.

Oleh TELESA EMPERAN

See author's posts


Rosey: Ambil peluang majukan diri

BEKENU: Pertanian merupakan satu perniagaan dan ambil peluang untuk memajukan diri anda, kata Menteri Muda Wanita, Keluarga dan Pembangunan Kanak-kanak, Rosey Yunus di sini semalam.

Rosey yang juga merangkap Ahli Dewan Undangan Negeri (ADUN) Bekenu berkata, banyak peluang dalam bidang pertanian yang boleh memajukan ekonomi masyarakat di kawasan luar bandar.

Katanya, gunakan sumber kursus yang sudah ada dan pelajari serta usahakannya melalui bantuan Kerajaan Sarawak.

“Program jangkauan peluasan komuniti (CEOP) dilaksanakan atas dasar Kerajaan Sarawak untuk merapatkan lagi hubungan dan kerjasama antara Jabatan Pertanian (khususnya Kerajaan) dan golongan keluarga tani di kawasan pedalaman.

“Timbalan Ketua Menteri Sarawak merangkap Menteri Kewangan

Kedua/ MANRED telah meluluskan peruntukan AFF sejumlah RM9 juta, khas untuk program tersebut pada awal tahun 2020,” jelasnya.

Sehubungan itu, program ini akan dilaksanakan oleh Jabatan Pertanian mengikut kawasan Ahli Dewan Undangan Negeri (ADUN) pedalaman dan setiap Dewan Undangan Negeri (DUN) telah diperuntukan sejumlah RM120 ribu untuk melaksanakan beberapa kursus dan latihan kepada para petani.

Tambahnya, objektif program ialah memberikan pendedahan secara langsung mengenai teknologi pertanian yang terkini kepada golongan sasar melalui syarahan, pameran dan juga model serta demonstrasi pertanian.

“Pada masa yang sama ia mningkatkan pengetahuan, kesedaran dan kemahiran pelbagai golongan sasar dalam sektor/industri pertanian sekali gus meningkatkan pengeluaran dan kualiti hasil serta produk pertanian.

“Selain itu, ia menambahkan pendapatan dan sosio ekonomi golongan sasar di samping merapatkan hubungan kerajaan melalui Jabatan Pertanian dengan golongan petani dan rakyat umumnya,” katanya lagi. Turut hadir wakil pegawai pertanian Bahagian Miri Hafriz Razak, Pegawai Tadbir Daerah Subis Dr. James Jam Jolly dan ketua-ketua masyarakat setempat.

Oleh Adum Liu

See author's posts


Pesuruhjaya Polis rasmi bangunan Balai Polis Baharu Pakan

JULAU: Balai Polis Pakan yang baharu terletak di bangunan kedai Lot 226 Block 19, di Pekan Pakan, dirasmikan oleh Pesuruhjaya Polis Sarawak, Datuk Mohd Azman Ahmad Sapri,

Dalam kunjungan semalam, Mohd Azman turut meninjau keadaan di balai itu.

Balai Polis Pakan yang baharu itu mula beroperasi pada 1 Januari lalu dengan kekuatan 11 anggota diketuai seorang sarjan sebagai Pemangku Ketua Polis Balai.

Dalam ucapanb ringkasnya, Mohd Azman menasihatkan anggotanya di situ untuk sentiasa memberikan perkhidmatan terbaik kepada semua penduduk di kawasan pentadbiran Balai Polis Pakan.

“Balai baharu ini akan memudahkan urusan orang awam

dengan pihak polis di Balai Polis Pakan,” katanya.

Turut hadir Ahli Dewan Undangan Negeri (ADUN ) Meluan Rolland Duat Jubin, Timbalan Pesuruhjaya Polis Sarawak, Dato Mancha Ata dan Ketua Polis Daerah Julau, DSP Andam Sulin .

Oleh Suriyani Molyadi

See author's posts


Pelilih Lawas endur kedua PROSPEK

MERAKA SUNGAI…Dato Henry Sum nguluka penemuai begulai enggau bala pemesai KPLB ba Long Sebulu merakaSungai Trusan nengah jematan gantung.

LAWAS: Projek Begempung Pemansang Ekonomi Genturung Pendiau (PROSPEK) deka dikemujurka ba Pelilih Lawas taun tu.

Ku Sapit Menteri Pengangkut Malaysia Dato Henry Sum Agong, projek nya ngasuh Lawas nydi endur kedua POSPEK pengudah Bagi Menua Tengah Sarawak.

PROSPEK nya projek pemansang genturung pendiau ke dikemujurka ngena Opis Menteri Pemansang Menua Pesisir (KPLB) Malaysia.

Dikena berengkah, KPLB deka bekerejasama enggau Universiti Malaysia Sarawak (UNIMAS) sereta pemaju ke dipadu deka bejalaika pengawa mansik ba enam bengkah genturung pendiau ke deka dikemansangka nitihha gaya ekonomi ba endur nya.

“Ba maya ke diatu, kami udah nentapka pengawa nupi engkerebau, nanam pisang, kachang tanah enggau jagung ke deka dikerembaika.

“Dikena berengkah KPLB nyediaka agih RM300,000 dikena nyediaka infrastruktur ba kandang menua ke dipilih ba taun tu,” ku iya pengudah betemu enggau bala pemesai KPLB ke ngatur program PROSPEK nya.

Henry Sum ke kala nyadi Sapit Menteri KPLB madahka, projek nya ungkup genturung pendiau ke enda jauh sereta empai kala menang bulih anugerah ari sebarang opis menteri.

Nya projek bekaul enggau pemansang genturung pendiau chara begempung ke disereta antara lima ngagai enam begkah genturung pendiau ke enda jauh ari pangan diri.

KPLB deka nyediaka agih RM9 juta diberi ngagai PROSPEK chara berenggat nyentukka projek nya tembu.

Agih nya dikena nyediaka infrastruktur genturung pendiau, bekal baja ngagai utai ke ditanam tauka utai ditupi enggau iya ke bukai bekaul enggau projek ekonomi ke dikemujurka komuniti ba genturung pendiau ke dipilih.

See author's posts


HPAVB gesa selesaikan isu status tapak OKMS

BINTULU: Persatuan Anak Vaie Bintulu (PAVB) menggesa pihak berwajib terutamanya Lembaga Kemajuan Bintulu (BDA) mengambil peranan tegas dalam menyelesaikan status tapak Sekolah Rendah Orang Kaya Mohamad Bintulu (OKMS) dan mengembalikannya untuk kepentingan umum.

Penasihat PAVB, Abang Nawawi Abang Drahman berkata, tapak tanah tersebut penting kerana sebelum ini ia merupakan sebidang tanah yang telah diwakafkan oleh seorang dermawan kepada penduduk asal Bintulu untuk kepentingan pendidikan tempatan.

“Saya sendiri bersama dengan ahli jawatankuasa PAVB akan menemui Pengurus Besar BDA berhubung status tapak OKMS dalam sedikit masa lagi.

“Sekiranya perbincangan bersama pihak BDA menemui jalan buntu, kita akan membawa perkara ini kepada pihak atasan bagi mencari jalan penyelesaian yang membawa manfaat bersama,” katanya kepada Utusan Sarawak, semalam.

Beliau yang juga bekas pelajar OKMS berkata tapak tanah tersebut berada di bawah pengurusan Majlis Daerah Bintulu yang sekarang dikenali sebagai BDA dan dibentuk untuk menyelaras kemajuan Bintulu dengan tapak tanah OKMS diletak di bawah BDA sebagai “care taker”.

Sementara itu, Pengerusi PAVB Pandi Suhaili, dalam satu kenyataan baru-baru ini turut menyatakan bahawa pihaknya akan menemui pihak yang berkenaan agar masalah tanah tapak sekolah OKMS dapat diselesaikan.

PAVB adalah sebuah badan bukan kerajaan (NGO) yang berteraskan masyarakat Vaie amat mengambil berat mengenai kedudukan tapak OKMS yang terbiar sejak sekian lama dan berharap pihak berkuasa dapat menentukan objektif dan hala tuju tapak asal sekolah terbabit.

Untuk rekod, lima bilik darjah bangunan lama OKMS iaitu sekolah tertua di bandar Bintulu yang dibina pada tahun 1912 oleh Kerajaan Brooke telah terbakar pada bulan Julai lalu, ia kini tidak digunakan lagi atas faktor daif demi keselamatan pelajar dan pihak sekolah.

Sekolah itu merupakan satu-satu sekolah Melayu yang dibina menggunakan peruntukan pentadbiran Rajah Brooke.

Rajah Charles Vyner Brooke, Rajah Ketiga dan keturunan terakhir Rajah Putih Sarawak telah menghantar beberapa orang pegawainya ke Bintulu untuk memastikan OKMS dibina dengan sempurna yang kemudian menerima kemasukan pelajar-pelajar tempatan.

See author's posts


Bagi pakej 500Mbps adalah 100Mbps, bukan 200Mbps

KUALA LUMPUR: Telekom Malaysia Bhd (TM) semalam menjelaskan konfigurasi kelajuan muat naik yang betul bagi pakej 500Mbps adalah 100Mbps dan bukan 200Mbps seperti yang tertera dalam versi Soalan-soalan Lazim (FAQ), portal unifi dan risalah sebelum ini.

Dalam satu kenyataan, TM berkata, tiada sebarang perubahan dibuat pada konfigurasi kelajuan muat naik bagi pakej unifi 500Mbps.

Menurutnya, pembetulan telah dibuat bagi kesilapan kelajuan muat naik untuk pakej 500Mbps yang tertera di FAQ, portal unifi dan risalah pada 2 September 2020.

TM berkata demikian sebagai maklum balas kepada kenyataan Suruhanjaya Komunikasi dan Multimedia Malaysia (SKMM) semalam bertajuk “SKMM Siasat Aduan Pengurangan Kelajuan Pakej unifi Berbanding Tawaran Awal.”

Menurut TM, pihaknya ingin meyakinkan semua pelanggan dan pihak berkepentingan berkenaan komitmen mereka terhadap hak dan perlindungan pengguna.

“Kami menyesali kesilapan yang berlaku dan telah mengeluarkan penjelasan berkenaan perkara tersebut pada Jumaat,” katanya.

TM berkata pihaknya akan terus bersikap telus dalam memaklumkan kepada para pelanggan tentang perkara ini dan sedang memperkemas proses-proses supaya perkara sedemikian tidak berulang.

“Pada masa yang sama, kami akan memberikan kerjasama sepenuhnya kepada pihak SKMM dalam proses siasatan mereka.

“Kami ingin memaklumkan bahawa semua pelanggan masih dalam tempoh 30 hari percubaan memandangkan pakej berkenaan baru sahaja diperkenalkan kurang daripada sebulan yang lepas iaitu 24 Ogos,” katanya.

Sehubungan itu, para pelanggan boleh memilih untuk tidak meneruskan langganan tanpa dikenakan sebarang penalti.

TM akan menghubungi para pelanggan yang telah melanggan pakej 500Mbps ini sejak 24 Ogos untuk memaklumkan kesilapan itu dan pilihan yang mereka ada bermula hari ini (semalam).

“Kami ingin memohon maaf atas sebarang kesulitan dan memberi jaminan kepada pelanggan bahawa kesemua saluran kami, termasuk laman web dan bahan-bahan promosi pemasaran telah dikemaskini dengan maklumat yang betul,” katanya.

Untuk sebarang pertanyaan, hubungi wakil khidmat pelanggan TM di pusat panggilan 100, TMpoint di seluruh negara atau ejen-ejen maya melalui aplikasi myunifi.- Bernama

See author's posts


DBKU rai anak yatim, staf berbuka puasa

KUCHING: Seramai lima anak yatim iaitu anak kepada warga kerja Dewan Bandaraya Kuching Utara (DBKU) diraikan dalam majlis berbuka puasa bersama Premier Sarawak, Datuk Patinggi Tan Sri Abang Johari Tun Openg di Ibu Pejabat DBKU, Bukit Siol, malam tadi.

Penganjuran majlis berbuka puasa dan solat berjemaah itu bertujuan mengimarahkan Ramadan dengan penuh manfaat.

Selain itu, ia bertujuan merapatkan silaturahim dan menyuburkan semangat perpaduan serta kerjasama dalam kalangan warga kerja DBKU.

Pada majlis itu juga, Abang Johari turut menyampaikan sumbangan Ramadan kepada lima anak yatim berusia 15 tahun ke bawah.

Turut hadir, Timbalan Menteri Utiliti dan Telekomunikasi (Utiliti) Datuk Dr Abdul Rahman Junaidi, Timbalan Menteri di Jabatan Premier Sarawak (Undang-undang, Perjanjian Malaysia 1964 (MA63) dan Perhubungan Negeri- Persekutuan Sarawak) Datuk Sharifah Hasidah Sayeed Aman Ghazali, Ahli Dewan Undangan Negeri (ADUN) Tupong Fazzruddin Abdul Rahman, ADUN Satok Dato Ibrahim Baki, Datuk Bandar DBKU Datu Junaidi Reduan dan Pengarah DBKU Mohamad Khaidir Abang.

Oleh NUR AIN OTSMAN

See author's posts


TAUFAN MAYSAK ragut satu nyawa

SEOUL: Taufan Maysak, taufan kesembilan musim ini, membadai Korea Selatan pada Khamis, meragut satu nyawa selain menyebabkan gangguan perkhidmatan penerbangan serta lalu lintas di seluruh negara, lapor Agensi Berita Yonhap.

Ribut tropika itu bergerak ke timur laut selepas mendarat di Laut Timur pada 6.30 pagi, menurut Pentadbiran Meteorologi Korea (KMA). Maksimum kelajuan angin ialah 140 kilometer sejam.

Maysak yang membawa angin kencang dan hujan lebat turut menyebabkan 22 penduduk di Gangwon, Jeju, wilayah selatan Gyeongsang dan Busan terpaksa dipindahkan selepas rumah mereka musnah.

Mangsa yang maut seorang warga emas merupakan penduduk di bandar pelabuhan tenggara Busan.

Lebih 2,200 penduduk dipindahkan ke pusat penempatan sebagai langkah berjaga-jaga, kata Pusat Keselamatan dan Pencegahan Bencana.

Sementara itu, dilaporkan lebih 800 kemudahan, kenderaan dan harta benda lain musnah.

Operasi loji nuklear Shin-Kori 4 digantung sementara akibat gangguan bekalan tenaga namun, tiada kebocoran nuklear dilaporkan.

Sekitar 200,000 isi rumah, kebanyakannya di wilayah pesisir selatan dan timur turut dilaporkan mengalami gangguan bekalan elektrik.

Sebanyak 92 penerbangan domestik ditangguhkan pada 9 pagi, ketika amaran angin kencang dan taufan dikeluarkan,  termasuk di Gimpo, Incheon dan Jeju.- Bernama

See author's posts


Maybank Islamic lancar MIGA-i

KUALA LUMPUR: Maybank Islamic Bhd memperkenalkan produk pelaburan pertamanya — Maybank Islamic Gold Account-i (MIGA-i), yang membolehkan pelanggan membuka akaun, membeli dan menjual emas, serta memindahkan emas, melalui saluran perbankan dalam talian Maybank2u.

Bank itu dalam satu kenyataan semalam berkata, pelanggan boleh membuat pelaburan emas dan melakukan transaksi beli atau jual dengan nilai serendah RM10 menerusi produk pelaburan tersebut yang dilancarkan baru-baru ini.

Perkhidmatan tersebut membolehkan pelanggan memiliki emas fizikal dengan ketulenan 999.9 peratus seperti yang diakreditasikan oleh London Bullion Market Association tanpa perlu menyimpan emas fizikal atau bimbang akan keselamatannya.

Ketua Pegawai Eksekutifnya, Datuk Mohamed Rafique Merican berkata MIGA-i berbeza daripada akaun emas konvensional, kerana akaun emas patuh syariah ini membolehkan pelanggan menebus baki emas yang ada dalam akaun mereka dengan emas fizikal, dalam denominasi daripada sekecil satu gram sehingga satu kilogram emas.

Bank itu juga merupakan institusi kewangan pertama di negara ini yang dapat menyerahkan emas fizikal kepada pelanggan mereka setelah penebusan dibuat.

“Pelanggan boleh melabur dalam emas dengan nilai pelaburan awal serendah RM10. Kadar keutamaan pendahuluan akan diberikan kepada pelanggan dengan pelaburan sebanyak 100 gram ke atas untuk memastikan pelanggan mendapat harga emas yang paling menarik di pasaran,” katanya dalam kenyataan itu.

Menurut Mohamed Rafique, akaun itu juga merupakan yang pertama seumpamanya di pasaran yang membolehkan pelanggan menikmati harga pasaran semasa secara masa nyata untuk membeli dan menjual emas.

Tidak lama lagi, katanya, pelanggan juga akan ditawarkan fleksibiliti untuk membuat pra-pesanan untuk membeli atau menjual berdasarkan harga pilihan mereka melalui Maybank2u.

Manfaat lain yang dapat dinikmati pelanggan akaun tersebut termasuklah tebaran yang lebih rendah antara harga jualan dan belian pihak bank serta tidak ada caj tambahan apabila pelanggan memindahkan emas dalam gram daripada satu akaun MIGA-i ke akaun MIGA-i yang lain.

“Terdapat peningkatan pelaburan emas dalam kalangan pelanggan pada masa kini. Pandemik Covid-19 telah mendorong para pelabur yang mengelak risiko untuk membeli aset seperti emas yang mereka anggap sebagai pelaburan yang stabil,” katanya.

Bagi MIGA-i, Maybank Islamic bekerjasama dengan syarikat perdagangan emas, ACE Innovate Asia Berhad (AIAB) yang telah terlibat dalam perdagangan jongkong emas sekerap, jongkong emas kas dan jongkong emas cetak sejak 2011.

Bagi mendapatkan maklumat lanjut mengenai MIGA-i boleh Layari www.maybank2u.com.my/miga. – Bernama

See author's posts


Helikopter terhempas ragut empat nyawa

JAKARTA: Empat anggota tentera Indonesia (TNI) terbunuh, selepas helikopter MI-17 milik TNI, terhempas di Kaliwungu, Kecamatan Kendal, di Jawa Tengah.

Dalam kejadian 1.40 petang tadi itu, helikopter berkenaan dinaiki sembilan anggota TNI, dalam misi latihan penerbangan.

“Lima lagi cedera dalam kejadian itu,” kata Ketua Penerangan TNI Brig Jeneral Nefra Firdaus, dalam satu kenyataan hari ini.

Punca kejadian nahas helikopter buatan Russia itu, masih dalam siasatan- Bernama

See author's posts


Terus berbakti kepada rakyat

SARIKEI: Khidmat dan bakti kepada masyarakat setempat di sini diteruskan oleh Ahli Parlimen P.206 Tanjung Manis, Ir. Yusuf Abd Wahab.

Beliau telah menyerahkan bantuan
makanan kepada ketua masyarakat dan ketua kaum (KMKK) untuk diagihkan kepada
ketua isi rumah (KIR) di
kawasan masing-masing.

Sebanyak 1,762 barang makanan telah
diserahkan kepada penduduk di kawasan perumahan dan flat Taman Susur Jambu,
Jalan Drahman Keria, Jalan Syariff Mashor, Jalan Titian Simen, Jalan Haji
Karim, Jalan Masjid Baru, Lorong 1 hingga Lorong 6 untuk Zon Sarikei, kelmarin.

Selain itu, pada hari yang sama, sebanyak 556 barang makanan telah
diserahkan kepada penduduk di Zon Tanjung Manis iaitu di Kampung Jerijeh,
Kampung Belawai, Balai Polis Belawai, Klinik Kesihatan Belawai, Kuarters SK Abg
Gesa Belawai, MDMD Belawai, Pejabat Daerah Tanjung Manis-Belawai, Perikanan
Belawai, Pertanian Belawai, Kuala Rajang Industri Sungai Tebu, Lembaga Sungai
Selumit, Imigresen dan Forest Wood.

Bantuan makanan ini adalah peruntukan
daripada Ahli Parlimen P.206 Tajung Manis,
Ir. Yusuf Abd Wahab dan juga sumbangan daripada Menteri Muda Perancangan
Bandar, Pentadbiran Tanah dan Alam Sekitar Sarawak yang juga merupakan Ahli
Dewan Undangan Negeri (ADUN) N41 Kuala Rajang dan juga selaku Pengerusi
Jawatankuasa Penyelaras Bencana Covid-19 Bahagian Sarikei, Datu Len Talif
Salleh.

Segala sumbangan disalurkan dari Pusat
Khidmat Parlimen P.206 Tanjung Manis
dan juga Pusat Khidmat N41 Kuala Rajang.

Dalam pada itu, majlis simbolik
penyerahan Bantuan Khas Sarawakku Sayang ini telah
dijalankan bertempat di Sarikei, Rajang dan Belawai.

Dalam taklimat ringkasnya pada majlis tersebut, Yusuf berharap penduduk tempatan
sentiasa mematuhi arahan Perintah Kawalan Pergerakan (PKP).

Jelasnya, pematuhan kepada PKP adalah
bertujuan untuk memastikan penularan wabak Covid-19 dapat dicegah.

See author's posts


Hujan ribut, enam flat IPD Sibu rosak

SIBU: Enam unit flat di Ibu Pejabat Polis Daerah (IPD) Sibu mengalami kerosakan akibat kejadian hujan ribut, petang semalam.

Ketua Polis Daerah Sibu, ACP Zulkipli Suhaili berkata, kejadian itu mengakibatkan bumbung flat terbuka, dua flat mengalami sebahagian bumbung tercabut dan satu unit rumah mengalami kerosakan pada bahagian dinding.

“Bagaimanapun, tiada kemalangan jiwa berlaku dalam kejadian itu,” jelasnya kepada pemberita sebentar tadi.

Sementara itu, Ketua Balai Bomba dan Penyelamat (BBP) Sibu Sentral, Suna Kaha berkata, sepasukan anggota dari BBP Sibu Sentral telah dikejarkan ke lokasi sejurus menerima panggilan sekitar 6.44 petang.

Katanya, operasi melibatkan pembersihan pokok tumbang akibat tiupan angin yang kencang dan menghalang laluan trafik.

“Setelah ‘Size Up dibuat, pasukan bertindak menggunakan dua buah ‘chainsaw’ untuk memotong dahan dan batang pokok bagi memudahkan untuk mengalihkan ke bahu jalan.

“Operasi pokok tumbang dilakukan bermula dari Jalan Wong Soon Kai, dimana terdapat dua batang pokok tumbang menghalang jalan dan laluan,” jelasnya menerusi kenyataan.

Katanya, selesai kerja di Jalan Wong Soon Kai, pasukan bergerak ke Jalan Brother Albinus di mana terdapat enam batang pokok tumbang.

“Kerja-kerja pembersihan di Jalan Brother Albinus turut dibantu oleh pihak kontraktor dari Majlis Perbandaran Sibu (MPS),” ujarnya.

Setelah selesai kerja di Jalan Brother Albinus, katanya lagi, pasukan bergerak ke Jalan Tiong Hua dan Jalan Brooke Drive untuk mengalihkan pokok yang turut tumbang dan menghalang laluan trafik.

“Lokasi terakhir kerja pembersihan pokok tumbang adalah di Jalan Pahlawan dengan terdapat dua batang pokok tumbang.

“Kerja-kerja turut dibantu oleh pihak Angkatan Pertahanan Awam Malausia (APM) dan Sibu 4X4 Club,” ujarnya.

Turut berada di lokasi kejadian, Ahli Dewan Undangan Negeri (ADUN) Bukit Assek Joseph Chieng dan Pengerusi Majlis Perbandaran Sibu (MPS) Clarence Ting.

Oleh AKUN GIMAN

See author's posts


Lebih 30 cadangan dikemukakan

MAJLIS PENUTUP KONSULTASI BAJET 2023… Perdana Menteri, Datuk Seri Ismail Sabri Yaakob bersama Menteri Kewangan, Tengku Datuk Seri Zafrul Abdul Aziz melihat buku laporan pada majlis tersebut semalam. • Foto BERNAMA

KUALA LUMPUR: Lebih 30 cadangan telah diutarakan dalam Majlis Konsultasi Bajet 2023 semalam yang menyentuh aspek rakyat, perniagaan, ekonomi dan kerajaan, selaras dengan tema ‘Memperkukuh Pemulihan dan Memudah Cara Pembaharuan ke arah Kemampanan Daya Tahan Ekonomi dan Kesejahteraan Keluarga Malaysia.’

Menurut Kementerian Kewangan (MOF), antara cadangan itu adalah memperkukuh program bagi meningkatkan pendapatan rakyat berpendapatan rendah, menyediakan peluang dan bantuan kepada golongan B40, warga emas dan Orang Kurang Upaya (OKU) serta meningkatkan pembangunan modal insan dan tenaga mahir.

“Antara topik utama termasuklah menangani peningkatan kos sara hidup rakyat, pembangunan industri pertanian, penjagaan kesihatan awam, pelaksanaan subsidi bersasar dan meningkatkan kerjasama sektor awam, swasta dan sosial ke arah mensejahterakan Keluarga Malaysia,” katanya dalam kenyataan semalam.

Majlis Konsultasi Bajet 2023 yang disempurnakan oleh Perdana Menteri, Datuk Seri Ismail Sabri Yaakob di MOF merangkumi dua sesi dipengerusikan oleh Menteri Kewangan, Tengku Datuk Seri Zafrul Tengku Abdul Aziz dan Timbalan Menteri Kewangan I, Datuk Mohd Shahar Abdullah.

Ia dihadiri hampir 300 peserta daripada sektor swasta, pendidikan, pertubuhan bukan kerajaan dan pertubuhan masyarakat sivil turut mencadangkan langkah sesuai untuk dipertimbangkan dalam penyediaan Bajet 2023 yang dijangka dibentangkan di Parlimen pada Oktober ini.

Menurut MOF, turut dikemukakan pada majlis itu adalah cadangan meningkatkan peranan kerajaan dan syarikat berkaitan kerajaan bagi membangunkan vendor khususnya usahawan muda, wanita, perusahaan mikro, kecil dan sederhana serta bajet lebih inklusif terutamanya melibatkan golongan rentan, wanita dan OKU.

MOF berkata, terdapat keperluan untuk menambah baik kecekapan penyampaian perkhidmatan awam dari segi tadbir urus, pembendungan rasuah dan perkhidmatan kesihatan.

Selain itu, bagi mempercepat pencapaian Agenda Pembangunan Mampan menjelang 2030, tumpuan dan kerjasama semua pihak diperlukan dalam memastikan perlindungan dan pemuliharaan alam sekitar dan iklim, pengurusan bencana serta sekuriti makanan, katanya.

Menurutnya, proses awal Konsultasi Bajet 2023 telah bermula sejak Jun 2022 dengan menjemput pihak berkepentingan untuk mengemukakan memorandum bajet yang menjurus kepada isu dan cadangan bagi Bajet 2023.

MOF telah menerima sebanyak 242 memorandum dengan beberapa cadangan penyelesaian.

Menurut kenyataan itu, perbincangan semalam merupakan titik tolak kepada sesi libat urus yang lebih komprehensif bakal diadakan dalam masa terdekat untuk memperhalus input Bajet 2023.

Katanya, kementerian akan mengadakan siri mesyuarat kumpulan fokus untuk membincangkan bidang-bidang terpilih.

“Sebagai pelengkap kepada Majlis Konsultasi Bajet hari ini, MOF turut melancarkan Portal Cadangan Bajet 2023 sebagai usaha untuk menjadikan proses penyediaan bajet tahunan lebih telus,” katanya.

Menurutnya, seluruh Keluarga Malaysia dijemput untuk mengemukakan cadangan dengan melayari laman web MOF di pautan https://budget.mof.gov.my/bajet2023/. – Bernama

See author's posts


PDRM tidak akan berkompromi

KUCHING: Pihak Polis DiRaja Malaysia (PDRM) tidak akan berkompromi dengan mana-mana pihak yang didapati melanggar Perintah Kawalan Pergerakan Pemulihan (PKPP).

Timbalan Ketua Polis Negara Dato’ Pahlawan Mazlan Mansor menegaskan, kompaun dan tindakan akan dikenakan terhadap individu yang sengaja ‘tuli’ dengan arahan yang telah ditetapkan selama ini.

“Mengikut statistik, saban hari jumlah kompaun dan tindakan semakin meningkat.

“Tidak ada lagi amaran serta nasihat akan diberikan, sebaliknya pihak kami akan segera mengambil tindakan tegas terhadap mereka yang didapati melanggar PKPP,” katanya.

Beliau berkata demikian selepas menghadiri Majlis Penyampaian Surat Penghargaan Ketua Polis Negara di Dewan Pahlawan, Briged Sarawak Pasukan Gerakan Am (PGA), Batu Kawa, semalam.

Seramai 60 pegawai dan anggota menerima surat penghargaan itu.

Mengulas lanjut, beliau memberitahu, pihaknya bersama Angkatan Tentera Malaysia (ATM) serta agensi lain akan bertindak tegas kali ini dengan harapan negara kita dapat membendung pandemik Covid-19.

“Saya nasihatkan supaya masyarakat tidak sambil lewa akan virus ini.

“Kami tidak mahu usaha membendung penularan Covid-19 sebelum ini musnah begitu sahaja,” ujarnya lagi.

Beliau turut menasihati individu yang diminta kuarantin kendiri di rumah supaya tidak menanggalkan gelang tangan Covid-19.

“Bagi individu yang menanggalkan gelang tangan Covid-19, kalau kita dapat kesan, kita akan ambil tindakan tegas terhadap individu berkenaan.

“Kalau sudah diberi amanah dan kepercayaan, tolong jangan langgar,” tegasnya.

Sebelum ini, tular beberapa gambar di laman sosial berkaitan tindakan individu yang memakai gelang tangan Covid-19 di tempat awam termasuk premis makanan di Perak dan Kuala Lumpur awal minggu ini.

Lebih malang, penemuan gelang tangan di KLIA dikatakan sengaja ditanggalkan oleh individu yang baru pulang dari luar negara dipercayai enggan menjalani Perintah Pengawasan dan Pemerhatian Di Rumah (HSO).

Oleh Nur Ain Otsman

See author's posts


Kerajaan letak ekonomi di landasan pemulihan kukuh

KUALA LUMPUR: Beberapa pelan dan strategi, termasuk sektor berkaitan ekonomi untuk memulihkan ekonomi demi kesejahteraan rakyat, yang digariskan oleh kementerian yang berkaitan telah membuahkan hasil apabila sasaran jangka pendek awal yang ditetapkan oleh Perdana Menteri Datuk Seri Ismail Sabri Yaakob untuk pasukan kabinetnya menghampiri tempoh 100 hari.

Ismail Sabri, yang juga Naib Presiden UMNO, dilantik sebagai Perdana Menteri Malaysia yang kesembilan pada 20 Ogos menggantikan Presiden Bersatu Tan Sri Muhyiddin Yassin yang meletak jawatan pada 16 Ogos selepas kehilangan sokongan majoriti di Parlimen.

Pada 27 Ogos, Ismail Sabri mengumumkan senarai barisan ‘Kabinet Berorientasikan Hasil’ melibatkan 31 Menteri, termasuk 13 Menteri berpengalaman di bawah kerajaan terdahulu yang termasuk Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali, Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Kewangan Tengku Datuk Seri Zafrul Abdul Aziz.

Antara pencapaian utama yang dicapai oleh Perdana Menteri dalam tempoh 100 hari ialah Memorandum Persefahaman (MoU) bersejarah yang dimeterai antara kerajaan Persekutuan dan Pakatan Harapan, yang membantu memacu keyakinan ekonomi dan meningkatkan pelaburan langsung asing (FDI) ke Malaysia, menurut penganalisis.

Dalam laporan berita pada 13 September, Ketua Ekonomi Juwai IQI Shan Saeed berkata, pelabur mula memasuki pasaran Malaysia semula berikutan peningkatan kestabilan politik dan komitmen kerajaan untuk meletakkan ekonomi di landasan pertumbuhan.

“Kerajaan Persekutuan amat komited terhadap kestabilan makroekonomi untuk pertumbuhan yang membawa kepada kemajuan ekonomi di negara ini. Langkah ini memberi manfaat kepada orang ramai dan orang biasa di peringkat makro,” katanya.

Dalam kenyataan pada 30 September 2021, Ismail Sabri berkata, ahli Jemaah Menteri diarah mengumumkan Kad Laporan Pencapaian Aspirasi Keluarga Malaysia 100 hari masing-masing kepada rakyat.

Perdana Menteri berkata, ini membolehkan rakyat menilai prestasi menteri dan kementerian mereka dalam memastikan kesejahteraan Keluarga Malaysia.

Beliau berkata, kerajaan meletakkan pencapaian aspirasi itu sebagai keutamaan tertinggi bagi setiap menteri dalam memberi khidmat terbaik kepada rakyat.

Mesyuarat Jemaah Menteri pada 10 September lepas menetapkan tempoh 100 hari pertama setiap menteri di bawah pentadbirannya bermula dari 1 September iaitu pada hari pertama Mesyuarat Jemaah Menteri diadakan.

Dalam tempoh 100 hari pertamanya, Ismail Sabri mengumumkan Rancangan Malaysia Ke-12 (RMK-12) 2021-2025 dan RM400 bilion diperuntukkan di bawah pelan hala tuju negara untuk lima tahun, meningkat sebanyak 61 peratus berbanding perbelanjaan sebenar sebanyak RM248.5 bilion untuk RMK11.

Ismail Sabri, semasa mengumumkan pelan itu berkata, RMK-12 mempunyai tiga tema, empat pemangkin dasar dan 14 pemacu perubahan dalam menyediakan asas yang kukuh untuk masa depan Malaysia.

RMK-12 menyasarkan untuk meningkatkan lagi ekonomi, termasuk meningkatkan sosio-ekonomi kumpulan berpendapatan rendah, terutamanya masyarakat Bumiputera. Antara cadangannya ialah membenarkan penjualan saham atau syarikat Bumiputera hanya kepada konsortium, syarikat atau individu Bumiputera.

Mustapa dipetik sebagai berkata, bahawa pemilikan saham Bumiputera terdiri daripada saham yang dimiliki oleh individu Bumiputera serta institusi mandat Bumiputera, dan bersama-sama, ia membentuk kira-kira 17.2 peratus daripada pegangan saham pada 2019.

“Apa yang kami maksudkan, dalam cadangan kami, ialah institusi mandat Bumiputera, yang termasuk Permodalan Nasional Bhd (PNB), Tabung Haji dan Ekuiti Nasional Bhd (Ekuinas), hanya boleh menjual saham mereka kepada institusi, konsortium atau individu Bumiputera lain,” kata menteri itu.

Dalam Malaysia terus memerangi Covid-19 pada 11 Oktober lepas, Dewan Rakyat turut meluluskan rang undang-undang untuk meningkatkan had hutang statutori kepada 65 peratus daripada Keluaran Dalam Negara Kasar (KDNK) daripada 60 peratus sebelum ini.

Tengku Zafrul, yang membentangkan dua rang undang-undang iaitu Rang Undang-Undang Kumpulan Wang Amanah Negara (Pindaan) 2021 dan Rang Undang-Undang Langkah-Langkah Sementara Bagi Pembiayaan Kerajaan (Penyakit Koronavirus 2019 (Covid-19)) (Pindaan) 2021 pada Oktober berkata, rang undang-undang pertama bertujuan membiayai empat pakej bantuan dan rangsangan; PERMAI, PEMERKASA, PEMERKASA Tambahan dan PEMULIH yang memerlukan peruntukan tambahan sebanyak RM27 bilion.

Beliau berkata, rang undang-undang kedua untuk meningkatkan had siling Dana Covid-19 (KWC-19) daripada RM65 bilion kepada RM110 bilion.

Dalam Malaysia berusaha untuk memulihkan pertumbuhan ekonominya, kemunculan varian baharu B.1.1.529 yang tanpa dijangka, atau lebih dikenali sebagai varian Omicron, berpotensi menggugat proses pemulihan.

Pada 30 November, Menteri Kanan Pertahanan Datuk Seri Hishammuddin Tun Hussein mengumumkan bahawa Malaysia perlu menangguhkan peralihannya kepada fasa endemik Covid-19 berikutan ketidaktentuan yang disebabkan oleh varian Omicron.

Bagaimanapun, menurut Menteri Kewangan, Malaysia dijangka mencapai sasaran pertumbuhan KDNK sebanyak tiga hingga empat peratus pada tahun ini walaupun wujudnya varian Omicron.

“Kami memantau situasi dengan teliti, (tetapi) kami masih yakin bahawa kami akan dapat mencapai sasaran KDNK pada tahun ini antara tiga dan empat peratus,” katanya dalam temu bual dalam program Squawk Box Asia CNBC yang disiarkan pada 6 Disember lepas.

Tengku Zafrul menjawab soalan mengenai sama ada varian Omicron akan memberikan risiko penurunan yang lebih besar kepada ekonomi Malaysia.

Beliau menegaskan bahawa kerajaan komited untuk melindungi rakyat dan memastikan kesinambungan perniagaan berdasarkan kepentingan mereka kepada ekonomi dan ia akan sentiasa memberikan sokongan yang kukuh kepada ekosistem.- Bernama

See author's posts